Myanmar setuju mulakan program hantar balik Rohingya tahun ini

DHAKA, 7 Jamadilakhir 1442H, Rabu – Myanmar bersetuju dengan permintaan Bangladesh untuk memulakan penghantaran balik pelarian Rohingya pada suku kedua tahun ini, lapor Agensi Anadolu memetik pegawai pada Selasa.

Perkara itu dimaklumkan pada rundingan tiga pihak yang menyaksikan China sebagai perantara.

“Kami mahu ia dimulakan pada suku pertama tahun ini, tetapi Myanmar minta diberikan lebih banyak masa untuk mengatur logistik dan beberapa perancangan lain. Jadi, kami mahu ia dimulakan pada suku kedua, dan mereka bersetuju,” kata Setiausaha Luar Bangladesh Masud Bin Momen selepas rundingan itu.

China akan memberikan vaksinasi COVID-19 percuma kepada penduduk Rohingya pada fasa pertama program penghantaran pulang itu.

Beberapa hari sebelum itu, Menteri Luar Bangladesh AK Abdul Momen berkata “penghantaran balik satu-satunya jalan keluar untuk mengakhiri krisis Rohingya dan tiada alternatif lain.”

Sementara itu, Kementerian Luar Negeri dalam satu kenyataan dikeluarkan kemudian berkata “Myanmar telah membuat semua perancangan yang diperlukan dan menegaskan kesediaan Myanmar untuk menerima semula pelarian Rohingya.”

Bagaimanapun, kenyataan itu tidak memperincikan tarikh tertentu untuk penghantaran pulang bermula.

“Projek Perintis sedang dijalankan untuk penghantaran pulang itu. Myanmar bersedia untuk memulakan proses mengenal pasti pelarian yang akan terlibat dalam Projek Perintis itu,” tambah kenyataan itu.

Rohingya yang terlibat perlu mengisi dan menandatangani borang bahawa mereka dengan rela hati mahu dihantar balik serta akan mematuhi undang-undang Myanmar sedia ada. Selain itu, Myanmar mahu Bangladesh perlu memastikan tiada sebarang ancaman pengganas ketika program dilaksanakan.

Sebelum ini dua usaha penghantaran pulang cuba dilakukan di bawah perjanjian dua hala antara Bangladesh dan Myanmar yang ditandatangani pada 2017 tetapi gagal mencapai sebarang hasil, walaupun Myanmar berulang kali memberi jaminan bersedia untuk menerima semula Rohingya yang dihantar balik.

Menurut Amnesty International, lebih 750,000 pelarian Rohingya, yang kebanyakannya wanita dan kanak-kanak, melarikan diri dari Myanmar dan menuju ke Bangladesh susulan kekejaman tentera Myanmar terhadap komuniti minoriti Islam, pada Ogos 2017. – Bernama


Mangsa ke-48, kanak-kanak Palestin meninggal dunia angkara Israel

BAITULMAQDIS, 14 Muharam 1444H, Jumaat – Seorang kanak-kanak perempuan Palestin meninggal dunia di hospital al-Makassed di Baitulmaqdis Timur yang diduduki semalam selepas mengalami kecederaan parah ketika pengeboman Israel di Semenanjung Gaza baru-baru ini.

Layan al-Shaer, 10, dari Khan Younis, di selatan Semenanjung Gaza telah dipindahkan ke al-Makassed pada Selasa kerana keadaan kesihatannya semakin merosot akibat kecederaan di kepala.

Dia menjadi mangsa ke-48 dalam serangan tentera Israel di Semenanjung Gaza, yang termasuk empat wanita dan 17 kanak-kanak.

Sementara itu, 360 lagi rakyat Palestin termasuk 151 kanak-kanak cedera bahkan ada yang berisiko kehilangan nyawa.

Pada 5 Ogos lalu, Israel melancarkan serangan tiga hari ke atas Gaza sebelum gencatan senjata yang dibantu oleh Mesir berkuat kuasa pada 7 Ogos pada jam 11:30 malam waktu tempatan.

Menurut Kementerian Kesihatan Palestin, sejak awal tahun, tentera Israel telah membunuh lebih 130 rakyat Palestin termasuk 34 kanak-kanak. – Agensi


Israel makin dengki roboh pusat kesihatan Palestin

BAITULMAQDIS, 1 Jamadilakhir 1443H, Selasa – Pihak berkuasa negara pengganas Israel merobohkan sebuah pusat kesihatan di Baitulmaqdis Timur yang diduduki tanpa notis awal.

Jentolak tiba awal pagi ketika pasukan keselamatan mengepung kawasan sekitar pusat kesihatan Abdallah al-Shaikh, di kawasan kejiranan Jabal al-Mukaber, yang merawat orang ramai ketika itu.

Pengarah pusat kesihatan itu, Abdallah al-Shaikh memberitahu agensi berita Palestin Wafa bangunan itu dirobohkan tanpa notis walaupun rayuan sebelum ini dikemukakan kepada mahkamah Israel terhadap perintah perobohan.

Beliau berkata, separuh daripada pusat itu yang berkhidmat kepada 20,000 penduduk di kawasan kejiranan tersebut dirobohkan.

Dalam perkembangan lain, jentolak Israel memusnahkan beberapa bahagian rumah Palestin di kejiranan Beit Hanina di utara Baitulmaqdis.

Selepas bahagian atas bangunan dua tingkat itu musnah, perobohan dihentikan apabila keluarga itu mendapat perintah mahkamah menghentikan perobohan itu, menurut Wafa.

Pihak berkuasa Israel kerap melakukan perobohan rumah dan kedai milik Palestin di Tebing Barat dan Baitulmaqdis Timur yang diduduki, dengan alasan bahawa ia bangunan tanpa permit.

Permit pembinaan Palestin jarang diluluskan pihak berkuasa Israel.

Menurut badan pemerhati penempatan, Peace Now, dalam tempoh sembilan tahun antara 2009 dan 2018, pihak berkuasa Israel mengeluarkan kira-kira 98 permit pembinaan untuk rakyat Palestin, daripada 4,422 permintaan permit yang difailkan.

Lebih 850 rumah dan bangunan Palestin dimusnahkan oleh Israel pada tahun 2021, termasuk 160 unit di Baitulmaqdis Timur, menurut pertubuhan hak asasi manusia Israel, B’Tselem.

Perobohan tahun lepas menyebabkan kira-kira 900 orang kehilangan tempat tinggal, termasuk 463 kanak-kanak bawah umur. – Agensi


52.8 peratus dewasa terima suntikan dos penggalak

KUALA LUMPUR, 5 Rejab 1443H, Isnin – Seramai 12,361,663 individu dewasa atau 52.8 peratus daripada populasi kumpulan itu di negara ini telah menerima suntikan dos penggalak COVID-19 setakat semalam.

Berdasarkan data di laman sesawang COVIDNOW, sejumlah 22,929,493 individu dewasa atau 97.9 peratus telah melengkapkan vaksinasi mereka, manakala 99.2 peratus atau 23,238,753 individu telah menerima sekurang-kurangnya satu dos vaksin.

Bagi populasi remaja berusia 12 hingga 17 tahun, seramai 2,791,409 individu atau 88.7 peratus telah melengkapkan vaksinasi, manakala 2,869,275 individu atau 91.2 peratus telah menerima sekurang-kurangnya satu dos vaksin.

Bagi vaksinasi harian pula, sebanyak 69,601 dos vaksin diberikan semalam meliputi 16,325 dos pertama, 759 dos kedua dan 52,517 dos penggalak menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) sebanyak 63,985,709 dos.

Sementara itu, menurut portal Github Kementerian Kesihatan, sembilan kematian akibat COVID-19 dilaporkan semalam dengan empat di Johor manakala satu kematian direkodkan masing-masing di Melaka, Negeri Sembilan, Perak, Pulau Pinang dan Terengganu. – Bernama


ISMA promosi peradaban Ummah Fadhilah sempena 25 tahun penubuhan

Oleh Siti Hafidah Abd Ghaffar

BANGI, 15 Rabiulawal 1444H, Rabu – Gerakan Islam, Ikatan Muslimin Malaysia (ISMA) berhasrat, mempromosikan Ummah Fadhilah sempena 25 tahun penubuhannya yang bertemakan ‘Bersama Membangun Peradaban’.

Ia merangkumi kriteria dan ciri-ciri tertentu antaranya umat bersifat Rabbani yang bermaksud himpunan manusia tunduk kepada Allah SWT.

Presiden ISMA, Ustaz Muhammad Fauzi Asmuni menjelaskan, falsafah itu amat berbeza dengan Barat yang mempromosikan humanisme iaitu menjadikan kehendak manusia sebagai kehendak tertinggi.

“Dalam Ummah Fadhilah, masyarakat tunduk sepenuhnya kepada apa yang Allah SWT kehendaki. Itu ciri utama yang mesti ada.

“Antara ciri lain kita gambarkan adalah satu ummah yang mempunyai ilmu dan teknologi yang tinggi. Maknanya ummah yang bangun di atas ilmu dan teknologi bukannya mundur. Kita tidak mahu Ummah Fadhilah hampir kepada Allah tetapi mundur,” katanya dalam temu bual Dimensi di TV Pertiwi, hari ini.

Selain itu, Ustaz Muhammad Fauzi berkata, ciri lain dimaksudkan dengan Ummah Fadhilah ialah satu ummah mempunyai sifat mandiri tinggi, dengan erti kata mampu berdiri dan menggunakan sumber yang ada untuk membangunkan negara tanpa perlu bergantung kepada pihak luar.

Katanya, dengan sifat mandiri tinggi ini, ia akan menjadi satu masyarakat dan negara yang tidak boleh diperkotak-katikkan oleh negara-negara luar.

“Sekarang banyak perkara yang berlaku di Malaysia kita diperkotak-katikkan polisi-polisi luar dengan mudah masuk kerana sifat mandiri yang ada pada ummah tidak begitu tinggi.

“Kita juga berharap supaya Ummah Fadhilah ini bila ada dalam masyarakat kita, mereka mampu pertahankan jati diri, maruah dan masa depannya,” katanya.

Dalam pada itu, Presiden ISMA berkata, cabaran besar dalam membangunkan Ummah Fadhilah di Malaysia ialah negara terlalu rapuh dalam membentuk visi dan misi masa depan.

Katanya, jika dibandingkan visi dan misi negara luar akan mendapati cita-cita negara ini terlalu rendah.

“Dalam masalah negara kita dengan ketidakstabilan politik dan seumpamanya kita terlalu meletakkan visi, misi kita terlalu rendah akhirnya masyarakat juga akan terpengaruh dan segala polisi akan menjadi tidak kuat.

“Daripada situ akhirnya kita tidak mampu menggunakan sumber untuk membangunkan negara sebaiknya dan masyarakat. Kita juga tidak mampu menangkis serangan luar sebab kita suka mengambil sikap berkecuali, menuruti sahaja, berdamai dan seumpamanya,” katanya.


Loh Siew Hong gagal murtadkan tiga anak

BANGI, 20 Syawal 1444H, Khamis – Mahkamah Tinggi Kuala Lumpur hari ini menolak permohonan ibu tunggal, Loh Siew Hong yang berhasrat memurtadkan ketiga-tiga anaknya dan kembali kepada Hindu selepas ditukar secara sebelah pihak oleh bekas suaminya, Muhammad Nagashwaran Muniady.

Hakim Datuk Wan Farid Wan Salleh berkata, tiada bukti dikemukakan bahawa agama ketiga-tiga kanak-kanak itu sudah ditukar semula kepada agama Hindu.

Katanya, Loh sendiri tidak pernah menafikan tiga anaknya masih mengamalkan ajaran Islam seperti menunaikan solat, walaupun ketika berada dalam jagaannya.

“Mengambil kira semua keadaan kes itu, tiada bukti di hadapan saya ketiga-tiga kanak-kanak itu tidak senang tinggal bersama pemohon (Siew Hong).

“Walaupun ini adalah isu lain, ia agak berkaitan dengan kes di hadapan saya. Tiada bukti ketiga-tiga kanak-kanak itu sudah berhenti menganut agama Islam, ketika mereka berada di bawah jagaan pemohon,” katanya.

Wan Farid berkata demikian selepas menolak permohonan semakan kehakiman Siew Hong bagi mencabar pengislaman ketiga-tiga anaknya oleh bekas suaminya yang memeluk Islam dan sekaligus memohon membatalkan pengislaman berkenaan.

Keputusan berkenaan berlangsung melalui prosiding dalam talian.

Pada 25 Mac lalu, wanita berkenaan memfailkan permohonan semakan kehakiman itu dengan menamakan Pendaftar Mualaf Negeri Perlis, MAIPs, Mufti Perlis Datuk Dr Mohd Asri Zainul Abidin dan kerajaan negeri Perlis dinamakan sebagai responden pertama hingga keempat.

Pautan berkatan;


Kanak-kanak 3 tahun positif dadah, dipercayai angkara bapa tiri

NILAI, 9 Ramadan 1442H, Rabu – Polis sedang mengesan bapa tiri yang dipercayai menyebabkan kanak-kanak lelaki berusia tiga tahun didapati positif dadah jenis Amfetamina dan Methapetamina.

Ketua Polis Daerah Nilai Superintenden Mohd Fazley Ab Rahman berkata laporan itu diterima daripada doktor yang bertugas di Hospital Tunku Azizah Kuala Lumpur (Wad Wanita dan Kanak-Kanak Kuala Lumpur) berkaitan ujian air kencing yang dijalankan terhadap kanak-kanak tersebut pada tiga hari lepas.

Mohd Fazley berkata siasatan awal mendapati kanak-kanak itu dijaga oleh bapa tirinya di Nilai pada 14 April lepas.

“Keesokan harinya, ibu kepada kanak-kanak itu telah membawa anaknya ke hospital untuk mendapat rawatan kerana melihat anaknya berkelakuan aneh dan tidak seperti kebiasaanya.

“Rawatan yang dilakukan di hospital berkenaan mendapati kanak-kanak itu positif dadah jenis Amfetamina dan Methapetamina,” menurutnya dalam kenyataan.

Beliau berkata alamat terakhir lelaki yang bekerja sebagai tukang jahit pakaian bernama Mohd Faresh Khalid berusia 38 tahun di C-13-7 Apartment Mawar Sari Setiawangsa, Kuala Lumpur dan PT 8413 Jalan 5/4B, Taman Desa Jasmin, Nilai.

Kes itu disiasat mengikut Seksyen 31(1)(A) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya sekali jika sabit kesalahan.

Kes itu turut disiasat mengikut Seksyen 14(1) Akta Dadah Berbahaya 1952 yang membawa hukuman maksimum penjara tiga tahun atau denda RM10,000 atau kedua-duanya sekali jika sabit kesalahan.

Orang ramai yang mempunyai maklumat diminta menghubungi ASP Md Nurazam Md Ghazali di talian 013-800 5225 dan Pegawai Penyiasat Inspektor Rozainita Aida Mohamed Bakri di talian 011-3333 0025/ Inspektor Normi Hashim (013-694 9623) atau balai polis berhampiran. – Bernama


Malaysia tunggu PBB untuk hantar tentera pengaman ke Palestin

PORT DICKSON, 11 Rabiulakhir 1445H, Khamis – Malaysia mengambil pendirian tunggu dan lihat mengenai keputusan Pertubuhan Bangsa-Bangsa Bersatu (PBB) berhubung penghantaran tentera pengaman ke Palestin, kata Menteri Pertahanan, Datuk Seri Mohamad Hasan.

Beliau berkata, kerajaan tidak akan membuat keputusan tergesa-gesa dengan apa juga diputuskan PBB kelak dan perkara itu akan dipertimbangkan terutamanya oleh Angkatan Tentera Malaysia (ATM).

Mohamad berkata, sebagai negara anggota Pergerakan Negara-Negara Berkecuali (NAM) di bawah PBB, Malaysia telah menyertai tentera pengaman di bawah United Nation Interim Force In Lebanon (UNIFIL), sebelum ini.

“Kita ada lebih 800 anggota tentera di Lubnan, kita ada juga beberapa pegawai masih bertugas di Somalia ataupun di negara-negara Afrika tapi tidak seramai apa yang ada di Lubnan.

“Jadi sebagai negara yang menyertai PBB, kita akan tunggu dan lihat apa keputusan PBB dan di situ nanti kita akan menilai sama ada perlu ke Malaysia menyertai tentera pengaman ini ataupun tidak… kita tidak akan secara tergesa gesa menghantar pasukan tentera kita ke sana,” katanya.

Beliau berkata demikian kepada pemberita selepas menyempurnakan Majlis Penganugerahan Pingat Jasa Malaysia (PJM) kepada 536 Veteran ATM, balu serta wakil waris di sini, hari ini.

Baru-baru ini, Perdana Menteri, Datuk Seri Anwar Ibrahim menafikan dakwaan kononnya Malaysia enggan menghantar pasukan tentera bagi membantu Palestin.

Menurut Perdana Menteri, keputusan menghantar pasukan tentera bukan boleh dibuat dengan mudah kerana ia perlu mendapat persetujuan negara-negara jiran Palestin.

Terdahulu, Mohamad dalam ucapannya berkata secara dasarnya akan berlaku pertukaran pasukan MALBATT 850-10 yang menyertai misi United Nation Interim Force In Lebanon (UNIFIL) bermula 2 Oktober lepas.

“Kita mempunyai tentera misi PBB di Lubnan di bawah MALBATT. Secara dasarnya dua hari lepas, ada pertukaran anggota bermula 2 Okt.

“Saya akan memberitahu Kabinet bahawa akan meneruskan pertukaran anggota ini di Lubnan. Jika ada perkara yang berlaku selepas ini, kita akan buat keputusan berlainan,” katanya.- Bernama


Malaysia terima 268,800 dos vaksin AstraZeneca malam tadi

KOTA TINGGI,  12 Ramadan 1442H, Sabtu – Malaysia menerima 268,800 dos vaksin COVID-19 jenis  AstraZeneca di Lapangan Terbang Antarabangsa Kuala Lumpur (KLIA) malam tadi.

Menteri Kesihatan Datuk Seri Dr Adham Baba berkata, vaksin berkenaan yang diperoleh melalui fasiliti COVAX tiba di KLIA pada 8.20 malam.

Beliau berkata, ini adalah penghantaran pertama bagi vaksin berkenaan yang pembeliannya dilaksanakan pada Disember lepas bagi kegunaan tiga peratus jumlah populasi negara.

“Pihak fasiliti COVAX menghantar vaksin ini dari Korea Selatan dan kita akan letak di gudang yang telah ditetapkan,” katanya pada sidang media selepas majlis penyampaian peruntukan Parlimen Tenggara di Pusat Khidmat Wakil Rakyat Ahli Parlimen Tenggara, Taman Daiman, di sini hari ini.

Sementara itu, ditanya mengenai kebimbangan masyarakat terhadap vaksin berkenaan, Dr Adham berkata, Jawatankuasa Khas Jaminan Akses Bekalan Vaksin COVID-19 (JKJAV) telah membuat keputusan untuk membeli vaksin itu hanya selepas mendapat kelulusan Bahagian Regulatori Farmasi Negara (MPRA).

Beliau berkata, berdasarkan penelitian terhadap semua data daripada pengeluar dan Pertubuhan Kesihatan Sedunia (WHO), didapati kelebihan menggunakan vaksin tersebut adalah melebihi kemudaratan.

“Pandangan kita, vaksin AstraZeneca ada kebaikan apabila digunakan terhadap kumpulan (penerima) tertentu… (sebab itu) kena banyakkan jenis-jenis vaksin lagi kerana keperluan vaksin ada yang boleh serasi dengan kumpulan-kumpulan itu… sekarang kita dah ada Pfizer-BioNTech, Sinovac dan AstraZeneca,” katanya.

Bagaimanapun, ketika ditanya kumpulan pertama yang akan menerima vaksin berkenaan, beliau berkata, satu pengumuman akan dibuat pada Isnin ini.

“Pihak JKJAV, pakar klinikal dan pakar jangkitan akan memberi saranan kepada kumpulan yang akan kita berikan dan kenyataan mengenainya akan dibuat Isnin ini,” katanya. -Bernama


Penyerang JDT kemalangan, tiga maut termasuk bayi 22 hari

NIBONG TEBAL, 20 Rabiulakhir 1442H, Ahad – Penyerang muda JDT, Muhammad Syafiq Ahmad terbabit dalam kemalangan di Lebuhraya Utara Selatan (PLUS) dekat Sungai Bakap, awal pagi tadi.

Kejadian berlaku apabila kenderaan jenis Toyota Vellfire berwarna hitam dipercayai dipandunya terbabas sendiri dan melanggar pembahagi jalan.

Kemalangan ngeri itu mengorbankan bayi lelakinya berusia 22 hari dan dua wanita, Zainab Wahab, 45 tahun, difahamkan ibu mertuanya, dan Titik Sukamti, 30-an.

Dalam kejadian itu, Muhammad Syafiq Ahmad, 25, turut membawa isterinya, Nur Amalina Nur Ain, 25, bersama anak perempuan sulung, Aaira Nur Saffiyya, 2, sebelum mereka terbabit kemalangan.

Bagaimanapun, ketiga-tiga mereka dilaporkan selamat.

Jurucakap Jabatan Bomba dan Penyelamat (JBPM) Pulau Pinang berkata, pihaknya menerima panggilan kecemasan mengenai kejadian itu kira-kira jam 5.36 pagi dan tiba di lokasi kurang 10 minit kemudian.

“Ketika tiba, didapati kenderaan MPV itu berada dalam keadaan remuk teruk dan terdapat tiga daripada enam mangsa yang tersepit.

“Anggota kemudian membuat kerja-kerja mengeluarkan mangsa yang tersepit dengan menggunakan peralatan khas,” katanya.

Mangsa yang tersepit berjaya dikeluarkan kira-kira jam 6.10 pagi.


94.9 peratus populasi dewasa lengkap divaksinasi

KUALA LUMPUR, 21 Rabiulawal 1443H, Khamis – Sebanyak 22,214,490 atau 94.9 peratus kadar populasi dewasa di negara ini sudah lengkap menerima vaksin COVID-19 setakat 11.59 malam tadi (27 Okt), menurut data Kementerian Kesihatan (KKM) menerusi laman COVIDNOW.

Sejumlah 97.6 peratus atau 22,839,280 individu bagi populasi dewasa pula telah menerima sekurang-kurangnya satu dos vaksin.

Sejumlah 147,242 dos suntikan vaksin telah diberikan semalam melibatkan 123,182 suntikan dos lengkap, 18,493 menerima suntikan dos pertama manakala 5,567 menerima dos penggalak (booster) menjadikan jumlah kumulatif vaksin bagi Program Imunisasi COVID-19 Kebangsaan (PICK) kini meningkat kepada 49,581,855.

Jumlah kumulatif bagi penerima dos penggalak kini adalah 152,036.

Setakat semalam juga, sebanyak 1,951,450 atau 62 peratus individu bagi golongan remaja berusia 12 hingga 17 tahun telah lengkap divaksin manakala 82.4 peratus atau 2,592,048 individu telah menerima sekurang-kurangnya satu dos vaksin. – Bernama


PBB pertimbang siasatan kemungkinan jenayah perang di Ukraine

GENEVA, 11 Syawal 1443H, Khamis – Majlis Hak Asasi Manusia Pertubuhan Bangsa-Bangsa Bersatu (PBB) pada Khamis bakal memutuskan sama ada akan melancarkan siasatan terhadap dakwaan serangan oleh tentera Russia di kawasan Kyiv yang dikatakan oleh Ukraine sebagai jenayah perang.

Resolusi yang dibawa oleh Ukraine dan disokong oleh lebih 50 negara lain akan memberi mandat kepada suruhanjaya siasatan yang baharu dibentuk bagi menyiasat kejadian di kawasan sekitar Kyiv, dipegang sementara oleh tentera Russia.

Suruhanjaya itu akan menyediakan laporan pada awal tahun depan.

“Kawasan-kawasan…yang berada di bawah pendudukan Russia pada akhir Februari dan Mac telah mengalami pencabulan hak asasi manusia yang paling mengerikan di benua Eropah dalam beberapa dekad,” Timbalan Menteri Luar Pertama Ukraine, Emine Dzhaparova memberitahu majlis itu.

Jurucakap Misi Russia ke PBB di Geneva tidak memberikan ulasan segera mengenai kemungkinan penyiasatan jenayah perang.

Russia menafikan menyasarkan orang awam dan menggelar tindakannya di Ukraine sejak 24 Februari sebagai ‘operasi ketenteraan khas’ untuk melucutkan senjata negara itu, dan menyingkirkannya daripada apa yang dikatakan oleh Kremlin sebagai nasionalisme anti-Russia yang didorong oleh negara Barat.

Ukraine dan negara Barat berkata, Russia melancarkan perang pencerobohan tanpa provokasi.

Pada sesi sama, Pesuruhjaya Tinggi PBB bagi Hak Asasi Manusia, Michelle Bachelet berkata, terdapat banyak contoh kemungkinan jenayah perang di negara itu sejak pencerobohan Russia, mengatakan bahawa 1,000 mayat ditemui setakat ini di wilayah Kyiv.

Puluhan negara menyokong resolusi itu, yang juga akan meminta Bachelet untuk memberi maklumat terkini pada sesi Jun mengenai pelanggaran di bandar pelabuhan Mariupol yang dikepung Russia. – Agensi


Pakistan kecam serangan Israel ke atas al-Aqsa

NEW DELHI, 14 Ramadan 1443H, Sabtu – Pakistan bersama negara Islam lain mengecam serangan Israel ke atas Masjid Al Aqsa pada Jumaat, susulan ketegangan terus memuncak di Baitulmaqdis.

“Kami mengecam sekeras-kerasnya serangan ke atas jemaah terutama ketika Ramadan, ia melanggar norma kemanusiaan dan undang-undang hak asasi manusia,” menurut Kementerian Luar Pakistan (MOFA) dalam satu kenyataan.

“Sejak beberapa minggu kebelakangan ini, tentera Israel telah membunuh berpuluh-puluh dan mencederakan ramai rakyat Palestin di Baitulmaqdis Timur serta kawasan lain.

“Peningkatan aktiviti keganasan tentera Israel di wilayah Palestin amat dikesali,” menurut kementerian itu.

Sehingga kini, tentera Israel telah mencederakan kira-kira 150 rakyat Palestin dan menahan ratusan orang selepas menyerbu perkarangan masjid pada Jumaat, menurut laporan.

Rakyat Palestin mengadakan protes selepas serangan itu dan menyeru negara Islam melindungi Al Aqsa.

Sebilangan ahli politik Pakistan turut mengecam tindakan Israel dan menyuarakan solidariti bersama rakyat Palestin.

Pengerusi Senat, Muhammad Sadiq Sanjrani berkata, kumpulan hak asasi manusia dan Pertubuhan Bangsa-Bangsa Bersatu harus memberi perhatian segera mengenai pencerobohan itu dan meminta tentera Israel bertanggungjawab terhadap keganasan yang tercetus.

“Keganasan yang berlaku di Masjid Al Aqsa adalah satu perkara yang amat menyedihkan,” ciap Sanjrani di Twitter.

Sementara itu, bekas perdana menteri Imran Khan berkata serangan Israel ketika umat Islam sedang solat di tapak ketiga paling suci itu menyebabkan kemarahan umat Islam di seluruh dunia.

Mereka yang mengutuk serangan Israel termasuk bekas Timbalan Speaker Dewan Negara Qasim Khan Suri, bekas Menteri Luar Negeri Shah Mahmood Qureshi dan bekas Speaker Dewan Negara Asad Qaiser.

Keganasan di Baitulmaqdis baru-baru ini menimbulkan kebimbangan berulangnya tragedi pembunuhan beramai-ramai pada Mei tahun lalu apabila Israel membunuh lebih 250 rakyat Palestin dan mengakibatkan 1,900 lagi cedera di Gaza.-  Bernama


Sanusi utus warkah permohonan maaf kepada Sultan Selangor

KUALA LUMPUR, 26 Zulhijjah 1444H, Sabtu – Bagi tidak mengeruhkan lagi keadaan, Menteri Besar Kedah mengambil pendirian membuat permohonan maaf kepada Sultan Selangor, Sultan Sharafuddin Idris Shah berhubung kenyataan yang didakwa menghina Institusi Kesultanan Selangor.

Pengarah Pilihan Raya Perikatan Nasional (PN) berkata, warkah berkenaan bertujuan memberi penjelasan sebenar berkaitan ceramah yang disampaikan di atas dakwaan mempertikai kewibawaan Institusi Kesultanan Selangor dalam pemilihan Menteri Besarnya.

“Saya sudah mengutuskan warkah ke hadapan Duli Yang Maha Mulia (DYMM) Tuanku Sultan Selangor untuk menjelaskan konteks, maksud sebenar dan medan yang tercangkup daripada ucapan yang sengaja diputar belit itu.

“Warkah saya itu didahului dengan merafak sembah memohon ampun dan maaf kepada DYMM Tuanku Sultan Selangor seraya berharap tidaklah timbul kemurkaan Baginda Tuanku Sultan bersabit isu-isu yang sengaja dibangkitkan daripada ucapan itu,” katanya dalam kenyataan menerusi Facebook, hari ini.

Beliau bagaimanapun tidak dapat memaparkan surat berkenaan di laman sosial untuk memelihara kemuliaan Sultan Selangor dan adat berurusan dengan istana.

Sanusi berkata, beliau dimaklumkan oleh Pegawai Istana Selangor bahawa Sultan Selangor sudah memberi perkenan untuk menerima dan membaca warkah itu, semalam.

Beliau juga mengakui telah memberi keterangan kepada Polis Diraja Malaysia (PDRM) bagi melengkapkan siasatan ke atas laporan yang dibuat beberapa pihak sebelum ini.

“Berkaitan itu juga saya sudah memberi keterangan kepada pegawai penyiasat dari Bukit Aman pada jam 2 semalam untuk melengkapkan siasatan ke atas laporan yang dibuat Angkatan Muda Keadilan (AMK) dan Parti Keadilan Rakyat (PKR) dan lain-lain,” katanya.


Polis Israel ‘pilih bulu’ tahan rakyat Palestin

BAITULMAQDIS, 3 Zulkaedah 1443H, Jumaat – Polis negara pengganas Israel bersikap memilih bulu apabila hanya menahan puluhan rakyat Palestin ketika perarakan nasionalis Yahudi melalui Baitulmaqdis minggu ini.

Puluhan ribu nasionalis Israel mengambil bahagian dalam perarakan pada Ahad – perarakan tahunan yang meraikan penawanan Israel ke atas Baitulmaqdis Timur dalam perang Timur Tengah 1967.

Orang Yahudi melaungkan slogan berbaur perkauman, menyerang rakyat Palestin dan merosakkan harta benda mereka ketika perarakan itu.

Rakyat Palestin menganggap peristiwa berkenaan sebagai provokasi.

Polis Israel berkata, selepas perarakan itu, 60 orang ditahan tetapi enggan memberikan butiran walaupun ditanya oleh wartawan.

Haaretz pada Khamis melaporkan, akhbar itu menyemak nama rekod tahanan dan mendapati tiada orang Yahudi dalam kalangan mereka yang ditahan.

Katanya, dua orang Yahudi ditahan dalam kejadian berasingan yang berkaitan.

Menurut laporan Haaretz, hampir semua mereka yang ditahan adalah warga Palestin.

Dua suspek Yahudi ditahan selepas perarakan dalam pukulan seorang wartawan Palestin ketika kekacauan di luar Kota Lama, katanya.

Akhbar itu menyusun statistik dengan meneliti rekod mahkamah pada hari selepas perarakan.

Polis Israel tidak menjawab permintaan untuk komen.

Sementara itu, Perdana Menteri Israel, Naftali Bennett berkata, hanya sebilangan kecil peserta perarakan bendera yang bertanggungjawab di atas kelakuan buruk itu dan berikrar untuk mendakwa sesiapa yang melanggar undang-undang.

Penduduk Palestin di Baitulmaqdis Timur sudah lama mengadu mengenai sikap ‘double standard’ menunjukkan warganya kerap ditahan dan disuraikan secara ganas oleh polis, manakala peneroka haram Yahudi sering melakukan serangan dan vandalisme dengan sewenang-wenangnya. – Agensi


Kuarantin wajib pelancong asing ke Vietnam ditamatkan

HANOI, 14 Syaaban 1443H, Khamis – Vietnam menamatkan perintah kuarantin wajib untuk pelancong antarabangsa dalam usaha merancakkan kembali industri pelancongan selepas dua tahun melaksanakan sekatan ketat akibat COVID-19.

Bagaimanapun, pelancong asing masih perlu menjalani ujian saringan dan disahkan negatif untuk ke negara itu, kata Kementerian Kesihatan dalam satu kenyataan pada Rabu.

Sektor pelancongan negara komunis itu bernilai sehingga AS$32 bilion sebelum pandemik, namun ia terhenti akibat wabak selepas kerajaan mengehadkan perjalanan.

Sekatan COVID-19 perlahan-lahan dilonggarkan kebelakangan ini, di mana pelancong kembali masuk sejak November untuk bermain golf di pusat peranginan di bawah gelembung pelancongan.

Vietnam juga mengumumkan menyambung semula perjalanan tanpa visa selama 15 hari untuk warganegara dari 13 negara iaitu Jerman, Perancis, Itali, Sepanyol, Britain, Russia, Jepun, Korea Selatan, Denmark, Sweden, Norway, Finland dan Belarus.

Negara yang mempunyai populasi 97 juta penduduk itu masih melaporkan hampir 200,000 kes jangkitan harian baharu COVID-19, di tengah-tengah gelombang Omicron.

Namun, Kementerian Kesihatan mendakwa keadaan kekal terkawal dengan kadar kemasukan ke hospital serta kematian masih rendah.

Kerajaan mengaitkan keadaan itu dengan kadar vaksinasi yang tinggi, di mana 98 peratus golongan dewasa sudah lengkap menerima dua dos.

Vietnam juga sedang berusaha melancarkan suntikan dos penggalak kepada penduduk, termasuk pemberian imunisasi untuk golongan remaja dan kanak-kanak. – Agensi


99.4 peratus kes COVID-19 semalam kategori satu, dua

KUALA LUMPUR, 9 Syaaban 1443H, Sabtu – Sebanyak 99.4 peratus atau 32,617 kes daripada 32,800 kes harian COVID-19 yang dilaporkan semalam adalah kategori satu dan dua, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, daripada jumlah keseluruhan kes harian yang dilaporkan semalam itu, sebanyak 12,726 kes atau 38.80 peratus dalam kategori satu sementara 19,891 kes (60.64 peratus) dalam kategori dua.

“Sebanyak 70 kes atau 0.21 peratus dalam kategori tiga, 78 kes (0.24 peratus) kategori empat dan 35 kes (0.11 peratus) kategori lima menjadikan peratusan keseluruhan ketiga-tiga kategori ini sebanyak 0.56 peratus,” katanya dalam kenyataan hari ini.

Menurut Dr Noor Hisham, kadar kebolehjangkitan atau Rt yang dicatatkan di seluruh negara setakat semalam ialah 1.03, menurun sedikit berbanding 1.04 yang dicatatkan pada Khamis 10 Mac.

Beliau berkata, pada 11 Mac sebanyak 2,135 kes COVID-19 dimasukkan ke hospital awam dengan 833 kes atau (39 peratus) adalah kategori tiga, empat dan lima sementara 1,302 kes (61 peratus) adalah kategori satu dan dua.

Dr Noor Hisham berkata, individu positif COVID-19 kategori 2B dan ke atas sama ada berisiko tinggi atau tidak atau memiliki gejala yang semakin teruk dikehendaki hadir ke Pusat Penilaian COVID-19 (CAC) atau hospital terdekat bagi pemeriksaan lanjut tanpa menunggu panggilan telefon daripada CAC.

Kategori 2B COVID-19 adalah pada tahap sederhana dengan gejala demam berpanjangan, kesukaran bernafas apabila melakukan aktiviti, sakit dada, tidak boleh makan dan minum, kelesuan bertambah buruk, memerlukan bantuan untuk berjalan, berterusan mengalami batuk dan loya atau muntah dan cirit-birit, status mental pada tahap keliru atau kurang tahap sedar dan kurang pengeluaran air kencing dalam masa 24 jam.

Sementara itu, Dr Noor Hisham berkata, setakat semalam tujuh negeri merekodkan peratusan pengisian katil COVID-19 kes kritikal atau Unit Rawatan Rapi (ICU) melebihi 50 peratus iaitu Kelantan 75 peratus, Johor (68 peratus), Wilayah Persekutuan (WP) Putrajaya (67 peratus), WP Kuala Lumpur (58 peratus), Selangor (57 peratus), Pulau Pinang (51 peratus) dan Melaka (50 peratus). – Bernama


‘Kalau macam ni sampai bila pun COVID-19 tak hilang’

BANGI, 2 Muharram 1443H, Rabu – Gila! Jika beginilah situasi beratur dan bersesak untuk dapatkan vaksin, tidak mustahil ratusan lagi kluster boleh muncul selepas ini.

Demikian antara luahan kebanyakan pengguna media sosial hari ini, yang ‘geram’ melihat video tular memaparkan kesesakan di Pusat Pemberian Vaksin (PPV) di Rumah Prihatin Hotel Grand Season, Kuala Lumpur.

Menerusi satu video yang dikongsikan pengguna Twitter memaparkan orang ramai, termasuk warga asing beratur tanpa mematuhi prosedur operasi standard (SOP) dan melakukan penjaran fizikal.

Perkara itu mencetuskan kebimbangan dalam kalangan netizen yang menyifatkan keadaan berkenaan tidak sepatutnya berlaku, kerana program vaksinasi secara walk-in sudah menetapkan SOP ketat.

“Buat apa buka PPV kalau macam ni, baik tutup segera. Beratus kluster baru akan tercetus nanti,” kata Aries Chin.

“Tidak mengikut SOP, penjarakan sosial tiada. Tempat juga tidak sesuai untuk walk-in vaksin. Ini penyumbang kes baru,” tulis Jack Andak.

Sebahagian netizen juga kecewa apabila kesesakan itu tidak dikawal dan dipantau pihak polis atau anggota Rela bagi memastikan pelaksanaan SOP dipatuhi.

Malah, netizen juga meminta kerajaan mengkaji semula SOP pemberian vaksin secara walk-in khususnya membabitkan warga asing.

“Sepatutnya perlu hadkan berapa orang sehari boleh diberi suntikan vaksin supaya tidak menyebabkan kesesakan melampau. Sehari 1,000 atau 2,000, jika lebih dihalau balik untuk temujanji esok pula,” kata Bonda Nyai.

“Walk-in memang tidak munasabah. Walk-in tiada jadual memang akan jadi sesaklah. Tolong sediakan hentikan idea pemberian vaksin secara walk-in,” kata Intan Suhana Ani.

Bagaimanapun, Polis Dang Wangi memaklumkan bahawa pihaknya telah mengambil tindakan segera dengan mengarahkan pasukan pematuhan ke PPV itu bagi mengawal keadaan.

Ketua Polis Daerah Dang Wangi, Asisten Komisioner Noor Dellhan Yahaya berkata, pasukan pematuhan mengawal keadaan di PPV berkenaan sehingga program vaksinasi itu selesai.

“Hebahan telah dibuat terhadap mereka yang hadir supaya membuat penjarakan sosial dan memakai pelitup muka,” katanya.


Larang laung ‘Allahuakbar’, Viva Palestin nak jaga hati siapa?

Oleh Athirah Huda Zalhe

BANGI, 12 Rabiulakhir 1445H, Jumaat – BERJASA hairan dengan tindakan pengajur himpunan ‘Freedom For Palestine’ yang melarang peserta mengangkat plakad mengecam Perdana Menteri Israel, Benjamin Netanyahu sebagai tanda solidariti kepada Palestin.

Bukan hanya tidak dibenarkan mengangkat plakad mengecam ‘ketua pengganas Zionis’ itu, lebih malang lagi peserta himpunan turut dilarang melaungkan kalimah ‘Allahuakbar’.

Atas sebab itu, Presiden BERJASA, Ustaz Zamani Ibrahim menganggap himpunan solidariti anjuran Viva Palestina Malaysia (VPM) dan MyCARE berkenaan sebagai gagal.

“Kenapa gagal? Sebab selepas perhimpunan itu, kita dapati netizen marah bahkan mengutuk apa yang telah dilaksanakan oleh Viva Palestina, yang mana waktu itu Dr Musa Nordin sebagai pengendali program.

“Sepatutnya orang menyokong dan bersemangat terhadap apa yang dibawa oleh Viva Palestin, tetapi sebaliknya (mereka) bertukar marah dan benci. Maka itu sebab saya katakan ianya gagal,” katanya menerusi video dimuat naik di Facebooknya.

Media sebelum ini melaporkan, rata-rata yang menghadiri Himpunan Freedom For Palestine meluahkan rasa kecewa dan berang terhadap penganjur yang bersikap kurang ajar terhadap peserta.

Himpunan itu dianjurkan Viva Palestina Malaysia (VPM) dan MyCARE bagi menunjukkan tanda solidariti kepada Palestin.

Namun, apa yang mengejutkan adalah apabila Pengerusi VPM, Datuk Dr Musa Mohd Nordin melabelkan peserta yang mengangkat plakad ‘Netanyahu Penjenayah Perang’ bersikap seperti Zionis Israel.

Susulan kontroversi itu, Dr Musa memberi penjelasan bahawa pasukan keselamatannya menganggap plakad mahupun gambar yang memaparkan wajah Netanyahu sebagai satu tindakan provokasi.

Mengulas lanjut, Zamani turut tertanya-tanya sebab penganjur mengenakan larangan itu kepada peserta, sedangkan tujuannya jelas demi menyuarakan sokongan rakyat Malaysia kepada Palestin.

“Bukan orang Malaysia saja, dunia juga memandang bahawa Netanyahu adalah orang yang bertanggungjawab melakukan dan merancang jenayah besar di Palestin.

“Kenapa ia dilarang? Persoalan timbul di kalangan netizen sebenarnya Viva Palestina atau Dr Musa Nordin melarang untuk jangan mengangkat plakad Netanyahu, nak jaga hati siapa?

“Apakah untuk menjaga hati non-muslim di negara kita? Sepatutnya tunjukkan dan ajar mereka inilah cara orang Islam bersolidariti dalam isu Palestin ini,” katanya.


Konflik berdarah Sudan makin teruk

KHARTOUM, 14 Zulkaedah 1444H, Sabtu – Pertempuran ganas meletus antara Angkatan Bersenjata Sudan (SAF) dan pasukan separa tentera Rapid Support Forces (RSF) sehari selepas penggantungan rundingan di bandar Jeddah di Arab Saudi antara kedua-dua pihak.

Saksi mata memberitahu bahawa pertempuran besar berlaku di bandar Omdurman, barat Khartoum.

Saksi juga memaklumkan terdapat serangan pesawat tentera dan pengeboman artileri berterusan di kawasan selatan Khartoum.

Pertempuran masih berlaku di sekitar kem Tiba, ibu pejabat RSF terbesar, di selatan ibu negara Sudan.

Gencatan senjata selama tujuh hari yang diusahakan oleh Arab Saudi dan Amerika Syarikat (AS) antara kedua-dua pihak bertelagah tamat pada Isnin.

SAF dan RAF bersetuju untuk melanjutkan perjanjian selama lima hari lagi, tetapi rundingan damai terputus pada hari Rabu apabila SAF mengumumkan penarikannya, mendakwa RSF gagal mematuhi terma perjanjian dan pelanggaran gencatan senjata secara berterusan.

Keputusan itu dibuat ketika pertempuran sengit meletus antara pihak tentera dan pejuang RSF di ibu negara Khartoum dan El-Obeid, ibu negara Kordofan Utara.

Keganasan di Sudan baru-baru ini telah menyebabkan sekurang-kurangnya 863 orang awam terbunuh dan beribu-ribu cedera sejak 15 April, kata Kesatuan Doktor Sudan.

Pertubuhan Antarabangsa untuk Migrasi (IOM) menganggarkan bahawa lebih sejuta orang telah kehilangan tempat tinggal akibat konflik itu.

Perselisihan faham antara SAF dan RSF tercetus kebelakangan ini mengenai integrasi kumpulan separa tentera ke dalam angkatan bersenjata, iaitu syarat utama perjanjian peralihan Sudan dengan kumpulan politik.

Sudan tidak mempunyai kerajaan yang berfungsi sejak Oktober 2021, apabila tentera memecat kerajaan peralihan Perdana Menteri Abdalla Hamdok dan mengisytiharkan darurat dalam satu tindakan yang dikecam oleh kuasa politik sebagai rampasan kuasa.

Tempoh peralihan Sudan, yang bermula pada Ogos 2019 selepas penyingkiran Presiden Omar Al-Bashir, telah dijadualkan berakhir dengan pilihan raya pada awal 2024. -Agensi


Kediaman PM jadi tumpuan media

KUALA LUMPUR, 19 Zulhijjah 1442H, Khamis – Kediaman Perdana Menteri Tan Sri Muhyiddin Yassin menjadi tumpuan petugas media susulan kenyataan yang dikeluarkan Istana Negara berhubung isu pembatalan Ordinan Darurat hari ini.

Petugas media dilihat mula ‘berkampung’ di rumah perdana menteri yang terletak di Bukit Damansara, di sini sejak pukul 1 tengah hari tadi.

Pemerhatian Bernama mendapati beberapa kenderaan dipercayai membawa menteri dan Peguam Negara memasuki perkarangan kediaman perdana menteri pada kira-kira 1.30 tengah hari.

Dalam kenyataan Istana Negara itu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan rasa amat dukacita dengan kenyataan di Parlimen pada Isnin bahawa kerajaan telah membatalkan semua Ordinan Darurat walhal ia belum lagi diperkenan Seri Paduka.

Yang di-Pertuan Agong juga amat dukacita kerana apa yang telah diperkenan dan dititahkan kepada Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan serta Peguam Negara Tan Sri Idrus Harun bahawa cadangan pembatalan semua Ordinan Darurat dibentang dan dibahaskan di Parlimen bagi tujuan diungkaikan tidak dilaksanakan. – Bernama


KKM tak pernah peraku produk rawat diabetis

BANGI, 24 Rabiulawal 1444H, Jumaat –  Kementerian Kesihatan (KKM) menegaskan tidak pernah memperaku mana-mana produk atau makanan yang boleh merawat penyakit diabetis dan mengawal gula dalam darah.

Justeru, kementerian itu menafikan iklan yang tersebar di pelbagai aplikasi media sosial baru-baru ini, memaparkan gambar Ketua Pengarah Kesihatan, Tan Sri Dr Noor Hisham memegang produk – yang dipercayai disunting – dalam iklan berkenaan.

Dr Noor Hisham dalam kenyataan berkata, gambar yang digunakan adalah tanpa kebenaran pihak KKM dan kementerian itu tidak pernah membenarkan bagi menyiarkan iklan terbabit.

“Sehubungan itu, KKM menyeru agar masyarakat tidak mudah terpedaya dan terpengaruh dengan kenyataan yang tidak diketahui kesahihannya,” katanya.


Taliban bakar alat muzik di Afghanistan secara terbuka

KABUL, 14 Muharam 1445H, Selasa – Taliban bertindak membakar semua peralatan muzik di Afghanistan dan mendakwa alatan berkenaan merupakan punca masalah moral.

Pelbagai barangan muzik yang bernilai ribuan dolar itu dibakar secara terbuka di barat wilayah Herat.

Sejak Taliban mengambil alih pentadbiran Afghanistan pada Ogos 2021, Taliban telah mengenakan pelbagai sekatan termasuk bermain muzik di tempat awam.

Pengasas Institut Kebangsaan Muzik Afghanistan, Dr Ahmad Samast menyifatkan tindakan berkenaan sebagai pembunuhan dan vandalisme terhadap muzik dan budaya.

Katanya, rakyat Afghanistan telah dinafikan kebebasan artistik dan tindakan pembakaran alatan muzik di Herat hanyalah contoh kecil pembunuhan budaya yang berlaku di bawah pentadbiran Taliban.

Sementara itu, pegawai di Kementerian Kebajikan Taliban mendakwa peralatan muzik akan ‘menyebabkan golongan muda sesat’.

Muzik berkembang pesat dalam dua dekad lalu tetapi sejak Taliban mengambil alih pentadbiran negara Ogos 2021, pemuzik mula meninggalkan negara itu.

Penyanyi dan pemuzik yang masih berada dalam negara berdepan diskriminasi menyebabkan mereka berhijrah.

Sejak itu, pelbagai sekatan diperkenal oleh Taliban terutama melibatkan golongan wanita dan kanak-kanak perempuan yang dicabul hak mereka termasuk tidak dibenarkan bersekolah, mengunjungi pusat gimnasium dan taman. – Agensi


Pemuda MIC terburu-buru keluar kenyataan bela vernakular

Oleh Zuhayati Yazid

BANGI, 8 Jamadilawal 1443H, Isnin – Pergerakan Pemuda MIC bersikap terburu-buru apabila mengeluarkan kenyataan mahu mempertahankan sekolah vernakular pada ketika kes berkaitannya masih dalam proses mahkamah.

Malah, tindakan Ketua Pemuda MIC, K Raven Kumar mendakwa sekolah berkenaan adalah harta dan denyut nadi mereka disifatkan sebagai tidak bertanggungjawab.

Naib Pengerusi Pertubuhan-Pertubuhan Pembela Islam (PEMBELA), Mohd Nor Izzat Mohd Johari percaya, kenyataan itu adalah ‘peluru terakhir’ daripada pihak gabungan Dong Zong untuk membela sekolah berkenaan.

“Tidak sepatutnya (MIC) mengeluarkan kenyataan sedemikian, biar pun tahu ia masih diperingkat perbicaraan di mahkamah dan keadaan itu hanya akan mengeruhkan lagi keadaan.

“Ini hanya keputusan yang terburu-buru dan tidak memikirkan kesan jangka panjang,” katanya kepada Ismaweb. net, hari ini

Sebelum ini, Raven menegaskan, tidak akan membenarkan mana-mana pihak untuk memansuhkan sekolah vernakular khususnya sekolah jenis kebangsaan (SJK) Tamil di negara ini.

Bagi MIC, dakwanya sekolah vernakular Tamil merupakan harta dan denyut nadi bangsa mereka.

Mengulas lanjut, Mohd Nor Izzat mendakwa, Pemuda MIC sudah ketandusan idea sehingga sanggup mengeluarkan kenyataan berhubung kes yang masih berada di mahkamah.

Beliau turut mempersoalkan kenapa kenyataan berkenaan keluar dari mulut Pemuda MIC dan bukannya kepemimpinan tertinggi parti berasaskan kaum India itu.

“Kenapa pergerakan pemuda sahaja yang berani menyuarakan pandangan berkenaan sedangkan ada lagi kepimpinan yang lebih tinggi dan berhak bersuara,” katanya.

Dalam masa sama, beliau turut mempersoalkan mengapa parti politik Melayu dominan yang sepatutnya bersama-sama memperjuangkan isu sekolah vernakular kini lebih berminat untuk diam membisu.

“Kami di PEMBELA mahu membetulkan keadaan tapi sayangnya sehingga kini tiada pihak yang tampil untuk berjuang demi membetulkan masa depan anak bangsa kita,” katanya.


Isu Tanah Rizab Melayu antara tumpuan Dewan Rakyat hari ini

KUALA LUMPUR, 7 Ramadan 1444H, Rabu – Isu berkaitan pembekalan tenaga buruh asing ke negara ini dan kadar keluasan asal Tanah Rizab Melayu di Semenanjung dijangka menjadi tumpuan Dewan Rakyat hari ini.

Menurut Aturan Urusan Mesyuarat yang disiarkan di laman rasmi Parlimen, Chow Kon Yeow (PH-Batu Kawan) bertanyakan Menteri Sumber Manusia mengenai senarai rundingan yang sedang, telah dan juga dalam proses dengan negara berpotensi membekalkan tenaga buruh ke dalam negara.

Soalan itu dikemukakan Chow pada sesi Pertanyaan-pertanyaan Bagi Jawab Lisan yang turut meminta jumlah bilangan pekerja yang dijangka dibawa masuk dan tempoh untuk mengatasi isu kekurangan tenaga buruh yang dihadapi setiap industri pada masa ini.

Datuk Seri Mohd Shafie Apdal (Warisan-Semporna) turut meminta Menteri Sumber Manusia menyatakan sama ada kerajaan akan merangka satu dasar yang jelas dan kukuh bagi mengatasi isu kekurangan tenaga kerja di samping mengelak berlaku kebanjiran warga asing dalam negara.

Turut dijangka menjadi tumpuan ialah pertanyaan Datuk Seri Dr Ismail Abd Muttalib (PN-Maran) kepada Menteri Sumber Asli, Alam Sekitar dan Perubahan Iklim mengenai jumlah keluasan asal Tanah Rizab Melayu mengikut negeri di Semenanjung dan langkah kerajaan mengatasi isu keluasan yang semakin berkurangan.

Selain itu, Datuk Seri Hasni Mohammad (BN-Simpang Renggam) turut meminta Menteri Sumber Asli, Alam Sekitar dan Perubahan Iklim menyatakan status terkini mengenai hasrat negara menuju ‘Carbon Neutral’ menjelang 2050 di bawah Rancangan Malaysia Ke-12.

Selesai sesi itu, Rang Undang-undang Kesalahan-kesalahan Seksual Terhadap Kanak-kanak (Pindaan) 2023 dijangka akan dibentangkan untuk bacaan kali kedua hari ini.- Bernama


Iran kutuk rancangan Tel Aviv gandakan penduduk haram di Bukit Golan

TEHRAN, 25 Jamadilawal 1443H, Khamis – Selain Syria, Iran juga mengutuk keras desakan jahat rejim Israel untuk memasukkan Bukit Golan dalam rancangan pendudukan haram Tel Aviv.

Jurucakap Kementerian Luar, Saeed Khatibzadeh mengecam mesyuarat Kabinet rejim haram yang mengumumkan pelan tindakan pembinaan kira-kira 7,300 unit pendudukan tambahan haram di wilayah strategik itu.

Jurucakap itu menggambarkan pertemuan itu sebagai agresif dan provokatif.

Mengesahkan kedudukan Iran yang menyokong teguh kedaulatan Republik Syria ke atas Golan, Khatibzadeh menyatakan bahawa Majlis Keselamatan dan Perhimpunan Agung Pertubuhan Bangsa-Bangsa Bersatu (PBB) juga menganggap wilayah itu sebagai sebahagian daripada Syria.

Bukit Golan ialah bahagian Syria yang ‘tidak boleh dipisahkan’, kata jurucakap itu, menegaskan bahawa menggandakan penduduk Yahudi tidak akan dapat mengubah fakta.

“Penceroboh Israel harus tahu mereka tidak akan dapat tinggal di tanah yang diduduki selama-lamanya,” kata Khatibzadeh.

Syria dan rejim Israel secara teknikal berperang kerana pendudukan 1967- di bukit itu.

Rejim pengganas Israel mengekalkan kehadiran tentera yang ketara di wilayah itu, yang digunakan sebagai landasan untuk serangannya di bumi Syria.

Liga Arab dan pelbagai kumpulan Palestin turut mengecam usaha Tel Aviv kerana menjejaskan kedaulatan Syria ke atas Bukit Golan. – Agensi

Pautan berkaitan;


PRU15: BERJASA sedia bertanding di Parlimen Seremban

Oleh Athirah Huda Zalhe

BANGI, 17 Safar 1442H, Isnin – Barisan Jemaah Islamiah Se-Malaysia (BERJASA) mengulangi kesediaannya bertanding di mana-mana kerusi majoriti Melayu, sekiranya parti sedia ada kekal meletakkan calon daripada kaum lain pada Pilihan Raya Umum Ke-15 (PRU15) nanti.

Ketua Biro Perhubungan dan Komunikasi BERJASA, Ustaz Zamani Ibrahim berkata, parti itu kekal dengan prinsip bahawa kawasan majoriti Melayu, mestilah ditandingi dan diwakili calon Melayu.

Justeru, BERJASA sentiasa memberikan pilihan alternatif kepada pengundi Melayu, sekiranya kawasan itu kekal diletakkan calon daripada kaum lain, termasuk di Parlimen Seremban.

“Seremban antara kawasan majoriti Melayu, sebab itu pada PRU13 BERJASA telah menghantar calon Melayu muslim berwibawa.

“PRU15 nanti, BERJASA sedia menghantar calon muslim berwibawa, sekiranya UMNO dan PAS masih mempertaruhkan calon bukan muslim di kawasan majoriti Melayu seperti Parlimen Seremban,” katanya kepada Ismaweb.net, hari ini.

Mengikut pecahan pengundi di Parlimen Seremban, kaum Melayu adalah paling ramai iaitu 48.3 peratus, diikuti Cina 36.8 peratus, India (13.5 peratus) dan selebihnya lain-lain.

Bagaimanapun, kerusi Parlimen berkenaan tidak diwakili oleh calon Melayu kecuali daripada PAS pada PRU14 lalu.

Pilihan raya lalu, kerusi Parlimen Seremban menyaksikan pertembungan tiga penjuru antara Setiausaha Pengelola Kebangsaan DAP, Anthony Loke, Ketua Pemuda MCA Kebangsaan, Datuk Chong Sin Woon dan wakil PAS, Sharifuddin Ahmad.

Julai lalu, Pemuda UMNO Bahagian Seremban meminta MCA memberi laluan kepada parti itu untuk bertanding pada PRU15 nanti, memandangkan kerusi berkenaan tidak pernah sekali pun dimenangi MCA selama tiga penggal.

Mengulas lanjut, Ustaz Zamani berkata, BERJASA juga sedia meletakkan calon mereka, sekiranya UMNO atau parti lain mempertaruhkan calon Melayu yang tidak berwibawa di Seremban.

“Jika kerusi itu dihantar calon Melayu yang boleh dipertikaikan kewibawaannya, maka kita bersedia berikan pilihan alternatif kepada pengundi Parlimen Seremban.

“Rakyat sebenarnya sudah muak dengan perangai wakil-wakil rakyat yang hanya memperjuangkan kepentingan diri dan parti semata-mata,” katanya.

Beliau berkata, BERJASA juga sudah bersedia untuk menjadi parti harapan masa depan bagi rakyat.

“Perjuangan BERJASA adalah perjuangan demi watan, di mana tiang serinya ialah Perlembagaan Persekutuan.

“Semua rakyat pelbagai bangsa di Malaysia ini akan kita harmonikan dan berikan hak-haknya berdasarkan peruntukan yang sudah digariskan dalam Perlembagaan Persekutuan,” katanya.δ


100 tahanan Palestin mogok lapar jika rejim terus bersikap kejam

RAMALLAH, 14 Safar 1443H, Selasa – Kira-kira 100 tahanan Palestin melancarkan mogok lapar sekiranya rejim pengganas Israel meneruskan penindasan kepada tahanan yang berjaya meloloskan diri dari penjara Gilboa, baru-baru ini.

Persatuan Tahanan Palestin (PPS) memaklumkan, kempen mogok lapar di Penjara Ofer di Tebing Barat akan dilakukan secara besar-besaran selepas pihak penjara memungkiri janji menghentikan hukuman terhadap tahanan berkenaan.

Tekanan semakin meningkat sejak enam tahanan berjaya melepaskan diri di penjara kawalan sekuriti tinggi di utara Israel pada 6 September lalu menerusi terowong yang dikorek di bawah singki.

Terbaharu, menurut PPS, pihak penjara telah bersikap kejam apabila menutup hak lawatan, memendekkan tempoh berehat selain menutup beberapa kemudahan di dalam penjara berkenaan antaranya dobi dan kantin.

Dilaporkan kesemua tahanan Palestin yang melarikan diri telah ditahan semula di utara wilayah berkenaan.

Sebelum ini, Gerakan Jihad Islam dan beberapa ahli politik Palestin telah memberi amaran kepada tentera negara Zionis itu supaya tidak membahayakan nyawa tahanan yang berjaya ditahan semula. – Agensi


Bongkah konkrit jatuh tiada kaitan pembinaan SUKE : Prolintas

KUALA LUMPUR,  11 Syaaban 1442H, Khamis  – Sebuah bongkah konkrit jatuh daripada sebuah lori di Lebuhraya Lingkaran Tengah 2 (MRR2) menghala ke Ampang awal pagi tadi sehingga menyebabkan kesesakan teruk.

Bagaimanapun, menurut Projek Lintasan Kota Holdings Sdn Bhd (Prolintas), kejadian itu tidak ada kaitan dengan pembinaan Lebuhraya Bertingkat Sungai Besi-Ulu Kelang (SUKE).

“Bongkah konkrit itu jatuh daripada sebuah lori pihak ketiga yang melalui kawasan berkenaan. Kerja pengalihan dan pembersihan selesai kurang 30 minit dan keadaan trafik kembali seperti biasa,” menurut kenyataan itu.

Terdahulu, tular dalam media sosial insiden bongkah konkrit terjatuh dari sebuah lori di lorong tengah MRR2 selepas Hillview menghala ke Ampang kira-kira 7 pagi. -Bernama


PRN Johor bukan tamak kuasa, jaga kluster mahkamah

JOHOR BAHRU, 20 Jamadilakhir 1443H, Ahad – Keputusan mengadakan Pilihan Raya Negeri (PRN) Johor bukanlah kerana tamakkan kuasa atau menjaga kluster mahkamah seperti didakwa sesetengah pemimpin politik.

Sebaliknya, Ketua Pemuda UMNO Johor Mohd Hairi Mad Shah berkata dengan mengadakan PRN, ia adalah satu usaha demokrasi yang diperlukan bagi mencari sebuah kerajaan kukuh untuk terus mentadbir negeri.

Beliau berkata mandat baharu daripada rakyat di negeri ini adalah satu keperluan berikutan kedudukan kerajaan negeri yang tidak stabil dan bergerak atas ‘ihsan pembangkang’.

Menurut beliau, realiti tersebut harus diterima semua pihak dan tidak sepatutnya berlaku di negeri yang memerlukan sebuah kerajaan stabil dan kuat demi memastikan perancangan di negeri selatan tanah air itu dapat dipergiatkan dan berjalan lancar.

“Contoh diberikan Pengerusi Perhubungan UMNO Johor Datuk Hasni Mohammad semalam adalah satu daripada situasi menunjukkan dengan jelas kerajaan negeri berada dalam keadaan tidak stabil, iaitu insiden pembangkang Johor membawa rundingan Jawatankuasa Tindakan Pembangunan Daerah (JTPD) pada Sidang DUN (Dewan Undangan Negeri) Johor selepas Bajet Johor 2022 dibentangkan, November tahun lepas.

“Undian dilakukan menerusi rundingan itu membawa kepada keputusan seri 27 sama selepas undian di DUN dilakukan. Namun, Speaker DUN Suhaizan Kaiat memutuskan untuk berpihak kepada kerajaan menjadikan keputusan undian 28-27 bagi membolehkan kerajaan Johor tidak tergantung,” katanya dalam kenyataan hari ini.

Mohd Hairi berkata pihaknya sedar rakyat kini masih terkesan dengan pandemik COVID-19 dan sesetengahnya sedang mengharungi situasi pascabanjir yang menyukarkan, namun sebagai sebuah parti politik, kesedaran untuk mendapatkan kerajaan stabil juga penting bagi memastikan segala bentuk bantuan dan dasar yang memberi manfaat kepada rakyat dapat direncana dengan berkesan.

Semalam, Hasni yang juga Menteri Besar Johor berkata Barisan Nasional memerlukan mandat baharu daripada rakyat bagi meneruskan program-program rakyat memandangkan majoriti tipis telah menyebabkan kerajaan negeri berjalan berdasarkan ‘ihsan pembangkang’.

Sultan Johor Sultan Ibrahim Almarhum Sultan Iskandar berkenan menandatangani watikah pembubaran Dewan Undangan Negeri semalam bagi memberi laluan untuk PRN diadakan. – Bernama


Caj DuitNow QR: Kerajaan ambil langkah ke belakang, beban peniaga

BANGI, 12 Rabiulawal 1445H, Khamis – BERJASA menyifatkan langkah kerajaan mengenakan caj bayaran transaksi menerusi aplikasi DuitNow bukan sahaja membebankan peniaga kecil tetapi menunjukkan kerajaan mengambil langkah mengundur ke belakang.

Ketua Pemuda BERJASA, Mohd Hamdan Sharif berkata, pengenalan caj berkenaan adalah langkah tidak munasabah berikutan rakyat berdepan keperitan berdepan kos sara hidup yang tinggi.

“Tidak sepatutnya institusi kewangan menambahkan lagi beban beban pengguna dalam situasi kelembapan ekonomi negara dan peniaga yang tertekan dengan kos barangan yang semakin melambung.

“Hasrat dan inisiatif-inisiatif kerajaan bagi menggalakkan penggunaan transaksi pembayaran digital dalam kalangan rakyat dan kepada peniaga pasti akan terbantut,” katanya dalam kenyataan.

Memetik laporan media tempatan, peniaga yang menerima wang daripada aplikasi DuitNow QR akan mula membayar caj transaksi bermula 1 November ini.

Ia turut melaporkan jumlah bayaran yang dikenakan ke atas akaun peniaga apabila menerima bayaran melalui DuitNow QR akan berbeza-beza berdasarkan cara pemindahan.

Mengulas lanjut, Mohd Hamdan berkata, memandangkan penerima bayaran DuitNow QR (Boost, Grabpay, Setel dan Touch ‘n Go) adalah peniaga kecil atau gerai tepi jalan yang tiada mesin bayaran kad, kadar caj baharu ini adalah sangat tidak adil bagi golongan sasaran ini.

Situasi berkenaan menyebabkan pengguna akan menjadi ‘mangsa’ susulan peniaga telah dibebani dengan kenaikan harga barangan 20-30 peratus.

“Ia juga dijangka akan meningkat lagi, ditambah lagi caj 0.25 peratus ke atas pendapatan mereka, dan sekali gus menyebabkan kos ini dipindahkan kepada pengguna, yang akhirnya mengakibatkan kenaikan mendadak harga barangan dan perkhidmatan dalam pasaran,” katanya.

Beliau berpandangan, ketika rakyat terkesan dengan kenaikan kos sara hidup, ditambah pula dengan kesan inflasi, kerajaan tidak sepatutnya membuat sesuatu keputusan yang menambahkan lagi beban rakyat dan menyukarkan hidup mereka.

“Ini juga secara tidak langsung akan menghalang pertumbuhan pembayaran tanpa tunai dan kemungkinan besar boleh merugikan peniaga-peniaga kecil,” katanya.


Jika PH-BN yakin Zahid tak bersalah, buktikan di mahkamah!

BANGI,5 Rabiulawal 1445H, Khamis – Pakatan Harapan (PH) dan Barisan Nasional (BN) dituntut membuktikan kebenaran di mahkamah sekiranya benar Presiden UMNO, Datuk Seri Ahmad Zahid Hamidi tidak bersalah.

Naib Presiden PAS, Datuk Idris Ahmad berkata, rakyat perlu tahu tindakan menarik balik pendakwaan tersebut adalah keputusan pihak pendakwa raya dan bukannya mahkamah.

“Apabila pendakwa raya menggugurkan pendakwaan, maka mahkamah tiada pilihan selain melepaskan Ahmad Zahid.

“Saya yakin bukan ini negara yang kita idamkan, jika ahli politik boleh berbuat sesuka hati di mana letaknya keadilan dan integriti,” katanya dalam kenyataan, hari ini.

Idris yang juga Ahli Parlimen Bagan Serai itu mendakwa sepanjang tempoh sembilan bulan ini pelbagai siri mensucikan PH – DAP dan UMNO berlaku.

Ini termasuk pembebasan Ahli Parlimen Bagan Datuk yang juga merupakan satu kejayaan besar dalam kerjasama politik mereka.

“Tidak mampu selesaikan masalah ekonomi, tidak mampu menjaga rakyat, tidak ada perancangan rapi. Itulah kerajaan PH-BN selepas 10 bulan menjadi kerajaan.

“Tetapi mereka luar biasa. Tak sampai setahun berkuasa, 47 kes mahkamah Zahid Hamidi digugurkan. Saya yakin bukan ini negara yang kita idamkan.

“Jika PH-BN yakin Zahid tidak bersalah, maka buktikan di mahkamah. Itu yang rakyat dan PN tuntut,” katanya.

3 September lalu, Ahmad Zahid dilepas tanpa dibebaskan oleh Mahkamah Tinggi daripada 47 tuduhan pecah amanah, rasuah dan pengubahan wang haram dana Yayasan Akalbudi yang diasaskannya.

Hakim, Datuk Collin Lawrence Sequerah, melepas tanpa membebaskan Ahmad Zahid selepas membenarkan permohonan Timbalan Pendakwa Raya, Datuk Mohd Dusuki Mokhtar yang memaklumkan bahawa Jabatan Peguam Negara ingin memberhentikan semua prosiding terhadapnya.


20,000 hilang tempat tinggal akibat pertempuran puak Palestin di Lubnan

BEIRUT, 17 Muharam 1445H, Jumaat – Pertempuran antara puak yang bertelagah di kem Palestin Ain el-Hilweh di selatan Lubnan menyebabkan 20,000 penduduk kehilangan tempat tinggal, termasuk 12,000 kanak-kanak, kata Save the Children pada Khamis.

“Ramai keluarga melarikan diri daripada keganasan tanpa ambil masa untuk berkemas atau bersiap sedia bagi perpindahan,” kata Pengurus kawasan untuk Save the Children, George Jreij.

Sekurang-kurangnya 13 orang terbunuh di kem itu sejak pertempuran tercetus pada Sabtu lalu antara Fatah dan puak pesaing, sumber keselamatan di kem memberitahu Reuters.

Gencatan senjata yang lemah telah diadakan selepas dua pejuang terbunuh pada Rabu, katanya.

Menurut Agensi Bantuan dan Kerja Pertubuhan Bangsa-Bangsa Bersatu untuk Pelarian Palestin (UNRWA), Ain el-Hilweh adalah kem terbesar daripada 12 kem Palestin di Lubnan, menempatkan kira-kira 80,000 sehingga 250,000 pelarian Palestin di seluruh negara.

Beberapa penduduk yang baharu dipindahkan telah melarikan diri ke sekolah di luar kem, kata Nabaa, kumpulan Lubnan yang menyokong pelarian.

Beberapa kanak-kanak telah dipisahkan daripada ibu bapa dan penjaga mereka bahkan keluarga lain terlalu takut untuk meninggalkan rumah walaupun bekalan makanan dan air mereka terhad.

Ketika pertempuran berterusan selama beberapa hari, ada pihak yang bimbang ia akan merebak ke negara berdekatan Saida, sebuah bandar pelabuhan yang besar.

Sementara itu, Ketua kumpulan bersenjata Hezbollah yang berpengaruh di Lubnan, Sayyed Hassan Nasrallah menggesa gencatan senjata yang berkekalan.

Pada Khamis, Nasrallah berkata, pihaknya tidak terbabit dalam pertempuran itu. – Agensi


Kumpulan wartawan kutuk serangan terhadap pejabat media di Gaza

KUALA LUMPUR, 4 Syawal 1442H, Ahad – Sekumpulan tokoh wartawan yang menggelarkan diri mereka Group of Eminent Journalists hari ini mengutuk serangan ke atas pejabat organisasi media di Gaza oleh tentera rejim Israel semalam.

Kumpulan itu berkata sukar untuk diterima akal bahawa pada zaman sekarang pasukan tentera boleh menyasarkan pejabat pengamal media.

“Serangan udara Israel itu memusnahkan Al-Jalas Tower yang menempatkan pejabat beberapa organisasi media termasuk Associated Press dan Al Jazeera.

“Semua tindakan ini dirancang, bermula dengan pengusiran sejumlah keluarga Palestin daripada kejiranan Sheikh Jarrah, serangan pelampau sayap kanan ke atas rakyat Palestin, serangan terhadap jemaah di Masjid al-Aqsa dan serangan ke atas beberapa sasaran di Palestin,” kata kumpulan itu dalam kenyataan bersama di sini.

Kenyataan itu ditandatangani oleh Tan Sri Johan Jaaffar, Datuk Seri Wong Chun Wai, Datuk Hussamuddin Yaacub, Datuk A. Kadir Jasin, Datuk Seri Azman Ujang, Datuk Dr Chamil Wariya, Datuk Yong Soo Heong, Datuk Zakaria Wahab dan Datuk Ahiruddin Atan.

Mereka turut menggesa pengamal media Israel memainkan peranan sebagai hati nurani negara dan mereka perlu bersuara tentang hak rakyat Palestin untuk hidup bersama.

Kumpulan itu berkata mereka terkejut dengan hakikat sesetengah segmen media Barat merujuk rakyat Palestin sebagai militan, radikal dan pengganas, istilah yang digunakan sewenang-wenangnya bagi mewajarkan kekejaman yang dilakukan oleh tentera Israel.

“Apa yang berlaku ialah bukan tentang apa yang dikatakan sebagai hak Israel untuk hidup. Kekejaman yang dilakukan terhadap rakyat Palestin sejak tujuh dekad lalu melampaui batasan hak asasi dan maruah manusia,” kata kumpulan itu.

Pada masa sama, kumpulan itu turut menuntut kezaliman yang dilakukan tentera Israel dihentikan serta-merta dan harus dikutuk sekeras-kerasnya oleh negara dan masyarakat sivil di seluruh dunia.

“Kami percaya kerajaan Israel sedang mengumpul tentera untuk melakukan serangan mengejut ke atas Gaza. Tindakan ini akan memburukkan lagi keadaan. Ketegangan yang meningkat semasa penularan pandemik COVID-19 ini sama sekali tidak perlu,” kata mereka.

Kumpulan itu turut meluahkan rasa sedih kerana Perhimpunan Agung Pertubuhan Bangsa-Bangsa Bersatu masih belum mengeluarkan sebarang resolusi bagi menangani isu tersebut dan mereka juga terkejut dengan tindakan pentadbiran Presiden Amerika Syarikat Joe Biden yang menyekat perhimpunan berkenaan daripada membuat sebarang kenyataan berhubung perkara tersebut.

Sehubungan itu, kumpulan tersebut meminta Pertubuhan Kerjasama Islam (OIC) mengeluarkan kenyataan yang keras berhubung isu berkenaan, yang mana sedang ditunggu oleh dunia Islam.

“Suasana bisu ini, khususnya dalam kalangan anggota paling berkuasa OIC, amatlah dirasai,” kata mereka.

Dilaporkan serangan mengejut rejim Zionis Israel terhadap rakyat Palestin pada kali ini bermula dengan pencerobohan ke atas Masjid al-Aqsa pada 7 Mei dan serangan udara di Semenanjung Gaza sejak Isnin lepas.

Menurut laporan media, lebih 100 rakyat Palestin terbunuh dan beratus lagi cedera setakat ini. – Bernama


Ahli politik dinasor jadi duta

PERLANTIKAN Ahli Parlimen Pasir Salak, Tajuddin Abdul Rahman sebagai duta Malaysia ke Indonesia adalah satu bencana yang amat memalukan negara.

2. Seluruh negara masih trauma dengan professionalisme yang ditunjukkan beliau sebagai Pengerusi Prasarana dalam mengurus kes kemalangan LRT pada bulan Mei tahun lepas.

3. Imej orang tua yang bongkak, berfikiran kolot dan sering melakukan jenaka yang tidak kelakar amat tidak cocok untuk menjadi duta di negara jiran yang dijangka bakal menjadi kuasa ekonomi keempat terbesar dunia pada tahun 2040.

4. Apa wawasan beliau bagi memperkukuh hubungan ekonomi Malaysia-Indonesia yang menyumbang sebagai pengeluar 85% minyak sawit global? Adakah kita perlu bersaing, atau bekerjasama sebagai satu kuasa dunia terutama bagi menangani persepsi buruk minyak sawit dari negara Kesatuan Eropah yang menyebabkan pengurangan permintaan yang amat ketara?

5. Apakah strategi bagi menambahbaik kerjasama dan perancangan strategik ketenteraan bagi kedua-dua negara untuk mempertahankan kedaulatan dan keselamatan Selat Melaka sebagai selat terpenting dan paling strategik dalam perdagangan dunia yang dilalui oleh hampir 100,000 buah kapal setiap tahun?

6. Bagaimana pula dengan isu Pekhimat Domestik Indonesia (PDI) yang terkait pembekalan pembantu rumah dan pekerja asing dari Indonesia yang masih belum selesai? Masalah alam sekitar terutamanya jerebu? Polemik sempadan antarabangsa di Pulau Ambalat?

7. Selain menyelesaikan masalah, adakah Tajuddin mampu menjayakan pelbagai perancangan strategik masa depan antara kedua-dua negara seperti kerjasama dalam bidang pendidikan, pelancongan serta sinergi hasil bumi bagi menjana ekonomi bertaraf dunia?

8. Indonesia merupakan pengeksport arang batu (coal) terbesar dunia dan antara pengeksport gas asli (natural gas) terbesar dunia. Negara jiran kita ini juga amat kaya dengan bijih timah, emas, nikel dan tembaga (copper).

9. Maka tidak hairanlah manusia terkaya di dunia, Elon Musk begitu lunak dan berminat dengan Indonesia kerana nikel merupakan komponen penting dalam pembuatan bateri bagi kegunaan kereta elektrik

10. Adakah Tajudin mampu menggalas semua beban berfikir, merancang dan menjayakan agenda-agenda ini. Saya tidak fikir begitu!

Ir Ts Muhammad Lukman Al Hakim
Setiausaha Agung BERJASA


Krisis Ukraine: Britain umum sekatan terhadap Russia

LONDON, 21 Rejab 1443H, Rabu – Perdana Menteri, Boris Johnson pada Selasa mengumumkan Britain akan mengenakan beberapa sekatan ke atas Rusia susulan perkembangan terkini di Ukraine.

Beliau berkata, Britain akan mengenakan sekatan terhadap lima bank Russia dan tiga individu, lapor Xinhua.

“Sebarang aset yang mereka pegang di United Kingdom (UK) akan dibekukan, individu terbabit juga dilarang melancong ke sini, dan kami akan melarang semua individu serta entiti UK membuat sebarang urusan dengan mereka,” katanya.

Tambah beliau, Britain tidak berputus asa untuk mencari penyelesaian diplomatik berhubung situasi di Ukraine.

Menurut laporan, Russia berikrar untuk bertindak balas jika sekatan baharu dikenakan.

Putin pada Isnin berkata, beliau sedar bahawa Barat cuba ‘mengugut’ Russia sekali lagi dengan sekatan, tetapi yakin tindakan itu tetap diteruskan hanya kerana kewujudan Russia dan bukannya disebabkan keadaan di Ukraine. – Bernama


Israel lancar serangan udara berhampiran Damsyik

DAMSYIK, 13 Ramadan 1443H, Jumaat – Jet pejuang negara haram Israel melancarkan serangan udara berhampiran bandar Damsyik lewat malam tadi, untuk kali kedua dalam tempoh masa seminggu, lapor media tempatan Syria.

“Serangan udara rejim Israel menyasarkan kedudukan tertentu berhampiran Damsyik,” lapor agensi berita SANA.

Sementara itu, Sistem Pertahanan Udara Syria melepaskan tembakan ke arah jet rejim Zionis sehingga penduduk yang berdekatan menjadi saksi dan mendengar beberapa letupan berlaku.

Terdahulu, letupan turut berlaku di sempadan Israel, apabila jet tentera udara rejim melancarkan serangan di kawasan berkenaan.

Zionis sehingga kini tidak mengulas serangan khusus yang dilakukan, sebaliknya mengaku melancarkan ratusan serangan udara terhadap kumpulan yang menyokong Iran dan bertapak di negara tersebut.

Serangan udara terbaharu di Syria, yang dikaitkan dengan rejim Zionis berlaku Sabtu lalu dan serangan berkenaan berlaku di siang hari.

Penduduk tempatan berkata, letupan berkenaan dilihat berlaku berhampiran bandar Masyaf, wilayah Hama.

Masyaf digunakan sebagai pangkalan tentera Iran dan beberapa kali menjadi sasaran rejim Israel sejak beberapa tahun kebelakangan ini.

Kawasan berkenaan turut menempatkan kemudahan Pusat Kajian dan Penyelidikan Saintifik atau dikenali CERS yang menjadi sasaran Zionis beberapa kali sebelum ini.

Barat telah lama mengaitkan CERS dengan pembuatan senjata kimia. Menurut Amerika Syarikat (AS), gas sarin dibangunkan di pusat berkenaan, bagaimanapun tuduhan itu dinafikan pihak berkuasa Syria.

Awal bulan lepas, tentera pengganas Israel melancarkan serangan udara di Damsyik dan mengorbankan dua pegawai di Iran Revolutionary Guard.

Sejak perang saudara berlaku di Syria 2011, Israel berterusan melakukan serangan udara di negara berkenaan dan menyasarkan tentera Iran dan kumpulan pengganas khususnya di sepanjang sempadan Golan. – Agensi


Singapura mahu buka kedutaan di negara haram Israel

BAITULMAQDIS, 19 Syaaban 1443H, Selasa – Singapura berhasrat untuk membuka kedutaannya yang pertama di Tel Aviv selepas hampir enam dekad menjalinkan hubungan diplomatik dengan negara Zionis berkenaan.

Pengumuman berkenaan dibuat oleh Menteri Luar Singapura, Vivian Balakrishnan yang memaklumkan, Singapura juga akan membuka pejabat perwakilan di Tebing Barat dalam usaha mengeratkan hubungan dengan Palestin.

Menteri Luar Israel, Yair Lapid yang mengadakan pertemuan dengan rakan sejawatnya semalam berkata, keputusan Singapura untuk membuka pejabat kedutaan dilihat menyerlahkan hubungan baik dan istimewa antara dua negara yang telah dibangunkan sejak 1965.

Dalam lawatan berkenaan, Balakrishnan turut mengadakan pertemuan dengan beberapa pegawai Palestin di Ramallah termasuk Perdana Menteri, Mohammed Shtayyeh.

Menerusi ciapan di laman Twitter, beliau menjelaskan pembukaan pejabat di Tebing Barat bertujuan menyelaraskan bantuan-bantuan teknikal selain memudahkan penglibatan dengan Palestin.

Sejak kebelakangan ini dilihat beberapa negara meningkatkan hubungan diplomatik dengan Israel.

Malah, Bahrain dan Kerajaan Emiriah Arab Bersatu (UAE) telah membuka pejabat kedutaan di Tel Aviv, mencetuskan kemarahan rakyat Palestin yang menggesa semua negara Arab dan Islam untuk mengelakkan mengadakan hubungan dengan Israel. – Agensi


14 kes ajaran sesat dilaporkan hingga September tahun ini

BANGI, 21 Rabiulawal 1443H, Khamis – Sebanyak 14 kes berkaitan ajaran sesat dan penyebaran doktrin palsu dilaporkan sepanjang Januari sehingga September tahun ini.

Menteri di Jabatan Perdana Menteri (Hal Ehwal Agama), Senator Idris Ahmad berkata, sepanjang tahun lalu, sebanyak 33 kes dilaporkan melibatkan pemujaan salah, perbuatan ajaran sesat, doktrin dan dakwaan palsu.

“Bagi tahun 2020 sebanyak 33 kes dilaporkan melibatkan pemujaan salah, perbuatan/ ajaran salah, doktrin palsu dan dakwaan palsu.

“Manakala sebanyak 14 kes dilaporkan pada bulan Januari hingga September lalu di bawah jenis kesalahan yang sama,” katanya seperti dilapor media tempatan, hari ini.

Beliau berkata demikian menjawab soalan Datuk Mohd Nizar Zakaria (BN-Parit) yang bertanya mengenai jumlah ajaran sesat yang dilaporkan sepanjang 2020 dan sehingga suku ketiga tahun ini serta usaha berterusan yang dilaksanakan kerajaan bagi bagi mencegah penyebaran ajaran sesat.

Idris berkata, beberapa langkah bagi mengatasi isu berkaitan penyelewengan akidah umat Islam telah dilakukan termasuk bekerjasama dengan Majlis Agama Islam Negeri (MAIN) dan Jabatan Agama Islam Negeri (JAIN) dalam aspek penyelidikan berkaitan ajaran dan doktrin yang meragukan atau disyaki mengeleweng daripada ajaran Islam.

Katanya lagi, Jabatan Kemajuan Agama Islam (Jakim) turut mengadakan pertemuan dan sesi dialog secara tertutup bersama kumpulan atau individu yang terlibat dengan ajaran yang meragukan.

“Melaksanakan kajian secara menyeluruh dalam pelbagai aspek sebelum sesuatu ajaran atau doktrin itu diberi pandangan hukum oleh Muzakarah Majlis Kebangsaan Bagi Hal Ehwal Agama Islam Malaysia (MKI).

“Ini termasuk kajian dari sudut kesan dan implikasi apabila sesuatu pandangan hukum mengenai ajaran sesat dikeluarkan.

“Jabatan Mufti di negeri mengeluarkan fatwa mengenai ajaran terbabit mengikut peruntukan dan bidang kuasa masing-masing berpandukan kepada pandangan hukum oleh Muzakarah MKI dan perbincangan di peringkat Jawatankuasa/Muzakarah Fatwa Negeri Negeri,” katanya.


Realiti politik semasa petanda awal nasib Melayu kini ‘menanti ajal’

BANGI, 9 Syaaban 1442H, Selasa – Perkembangan parti politik Melayu, Islam hari ini menjadi petanda awal bahawa nasib serta masa depan bangsa sudah berada dalam keadaan nazak dan sedang ‘menanti ajal’.

Ini kerana, parti-parti Melayu hanya sibuk bergaduh sesama sendiri berkait isu perebutan kuasa, bahkan mudah menggadai prinsip dengan harga yang sangat murah.

Lebih malang, apabila parti-parti Melayu hari ini lebih mengutamakan kepentingan rakan politik yang membawa agenda anti-Islam dan anti-Melayu, dakwa pemerhati politik, Mohd Luttfi Abd Khalid.

“Sekiranya situasi ini tidak berubah, kepercayaan umat dan bangsa terhadap parti-parti Melayu, Islam ini akan ranap dan musnah sama sekali.

“Dominasi dan penguasaan akan berpindah tangan kepada pihak lain yang akan memijak-mijak saki-baki kedaulatan yang masih tersisa,” dakwanya dalam kenyataan, hari ini.

Justeru, Mohd Luttfi berkata, semua seruan ke arah penyatuan atau kesepakatan mungkin sudah tiada guna lagi ketika itu.

“Umat dan bangsa sudah berkali-kali dipermainkan dan dikhianati oleh pemimpin-pemimpin dan parti-parti politik yang sama selama puluhan tahun.

“Kini adalah masa untuk memberi kepercayaan kepada anak-anak watan yang lebih jujur dan ikhlas,” katanya.


Kanak-kanak jatuh perigi sedalam 32 meter meninggal dunia

CHEFCHAOUEN (Maghribi), 4 Rejab 1443H, Ahad – Kanak-kanak lelaki berusia 5 tahun yang terjatuh ke dalam perigi sedalam 32 meter berhampiran bandar Chefchaouen di Maghribi sejak Selasa, disahkan meninggal dunia.

Media antarabangsa yang memetik kenyataan dikeluarkan Istana Diraja Magribi berkata, Rayan Awram telah meninggal dunia sejurus selepas berjaya dibawa keluar pasukan penyelamat.

Usaha menyelamatkan Rayan telah mendapat perhatian ribuan orang yang sanggup berkumpul di kawasan perigi serta jutaan lain yang mengikuti secara dalam talian.

Di media sosial, hashtag #SaveRayan telah menjadi sohor kini di seluruh negara yang menyatakan kegembiraan mereka setelah kanak-kanak itu berjaya dikeluarkan.

Bagaimanapun, beberapa minit kemudian kegembiraan itu bertukar hiba selepas pengumuman Rayan meninggal dunia dikeluarkan.

“Susulan kemalangan tragis yang mengorbankan nyawa kanak-kanak Rayan Awram, Duli Yang Maha Mulia Raja Mohammed VI memanggil ibu bapa kanak-kanak yang terjatuh ke dalam perigi,” kata kenyataan dari istana diraja.

Katanya, Raja Mohammed VI turut menzahirkan ucapan takziah dan bersimpati atas kejadian menimpa kanak-kanak terbabit.-  Agensi


1,500 rumah Palestin belum dibina selepas 6 tahun musnah

BAITULMAQDIS, 20 Zulkaedah 1441H, Ahad– Lebih daripada 1,500 unit rumah milik penduduk Palestin di Semenanjung Gaza masih belum dibina semula setelah musnah akibat serangan rejim pengganas Israel pada tahun 2014.

Ahli Parlimen Palestin, Jamal al-Khodari dalam satu kenyataan berkata, kemusnahan itu menyebabkan pemilik rumah berserta ahli keluarga mereka hidup dalam kesusahan akibat tiada tempat tinggal tetap.

Jamal berkata, lebih dari 500 kilang mengalami kerosakan teruk akibat serangan rejim Zionis itu.

“Meskipun serangan itu telah lama berakhir, namun ianya masih memberi kesan buruk sehingga kini,” katanya.

Beliau berkata, pemilik kepada kilang yang musnah akibat serangan itu masih belum menerima pampasan kerosakan bangunan. – Agensi


‘Helah politik’ istilah tepat gambarkan kerjasama UMNO-PH

BANGI, 25 Zulkaedah 1444H, Rabu – Penggunaan istilah ijtihad politik oleh Timbalan Presiden UMNO, Dato’ Seri Utama Haji Mohamad Hasan dilihat kurang tepat dan mampu menimbulkan salah faham yang besar.

Terdahulu, Mohamad dalam Perhimpunan Agung Pergerakan Sayap Wanita, Pemuda dan Puteri UMNO berkata, kepimpinan UMNO telah melakukan ijtihad politik, untuk bersama Pakatan Harapan (PH) membentuk Kerajaan Perpaduan.

Beliau berkata, UMNO menyedari betapa kecilnya pengaruh mereka di mata pengundi dan untuk survival UMNO, parti itu mesti mencari jalan menjadi sebahagian dari kerajaan.

“Dengan kehendak Allah, UMNO dan BN yang cuma mempunyai 30 kerusi, ditakdirkan menjadi penentu dalam penubuhan kerajaan,” kata Tok Mat.

Presiden BERJASA, Haji Zamani Ibrahim berkata, penggunaan ijtihad politik oleh UMNO seolah-olah ingin menunjukkan bahawa orang Melayu bersetuju dengan kerjasama UMNO dan DAP.

Hakikatnya, kerjasama antara UMNO dan musuh tradisinya tidak sesuai menggunakan istilah ijtihad politik kerana ianya tidak boleh boleh terungkai daripada hujah syarak.

Beliau seterusnya mengulas tiga perkara yang perlu diraikan oleh pimpinan UMNO dalam menggambarkan kerjasama tersebut sebagai ijtihad politik.

“Yang pertama, UMNO mesti dominan apabila bekerjasama bersama PH. Namun persoalannya adakah UMNO dominan atau DAP yang dominan sekarang? Bagi saya DAP masih lagi dominan.

“Kedua, kita perlu melihat kerjasama itu perlu menguntungkan Islam bukan menguntungkan peribadi. Ini bermaksud ia perlu membawa kepada keuntungan orang Melayu dan Islam.

“Tetapi sekarang tidak ada langsung keuntungan daripada kerjasama itu untuk orang Melayu dan Islam. Sebaliknya, mereka mengajak orang Melayu mengundi calon DAP pada PRN akan datang,” katanya.

Mengulas lanjut, katanya, DAP itu sendiri jangan menjadi sebuah parti yang benci kepada Islam.

“Maknanya dia perlu menyokong Islam, namun sekarang ini adakah kita pernah DAP mengiktiraf Malaysia sebagai sebuah negara Islam?

“Malahan mereka terus konsisten dengan dasar Malaysian Malaysia yang ingin membawa Malaysia kepada sebuah negara yang sekular,” katanya.

Beliau menegaskan bahawa istilah ‘helah politik’ lebih sesuai digunakan bagi menggambarkan kerjasama dua parti yang sudah sekian lama bermusuhan itu.

Presiden BERJASA itu berkata, UMNO sudah mula biasa menggunakan istilah-istilah yang Islamik seperti sebelum ini Presiden UMNO, Dato’ Seri Dr. Ahmad Zahid Hamidi menggunakan istilah pendekatan mudarat yang ringan berbanding mudarat yang berat untuk menggambarkan kerjasama UMNO-PH.

“Saya ingin mempersoalkan mudarat itu siapa yang tanggung? Jangan mudaratnya ringan kepada UMNO tetapi berat ditanggung oleh orang Melayu dan Islam.”

“Orang Melayu terpaksa tanggung beban yang berat apabila wujudnya kerjasam UMNO-PH ini maka kenyataan Zahid Hamidi itu langsung tidak kena kerana mudarat ringan itu mesti ringan kepada ummah dan orang Melayu,” katanya.


Kebebasan bersuara sekarang hanya terhad sokong kerajaan

BANGI, 6 Rabiulawal 1445H, Jumaat – Bekas Perdana Menteri, Tun Dr Mahathir Mohamad mendakwa kebebasan bersuara rakyat hari ini terhad kepada menyokong kerajaan.

Ini berikutan, kenyataan yang benar dari segi sejarah kini dianggap sebagai hasutan oleh media cetak.

Apatah lagi, dengan larangan mana-mana pihak menyentuh isu 3R (agama, bangsa dan raja), Dr Mahathir mendakwa mulut rakyat sudah tertutup.

“Dahulu semasa PMX (Datuk Seri Anwar Ibrahim berada di luar kerajaan, laungan reformasi dijerit-jerit.

“Di antara reformasi yang dituntut ialah kebebasan bersuara dan kebebasan media cetak. Sekarang kebebasan bersuara terhad kepada menyokong kerajaan,” katanya dalam kenyataan di Facebook, hari ini.

Sebelum ini, Dr Mahathir pernah berpendirian bahawa larangan menyentuh isu berkenaan 3R adalah tidak sah.

Ini kerana larangan itu tidak digubal menjadi sebuah undang-undang yang dilulus dan diwartakan di Parlimen.

Ini selepas, polis merekodkan keterangannya pada Ogos lalu, berkaitan kenyataan Dr Mahathir yang didakwa berunsurkan penghinaan terhadap institusi diraja.


‘Dulu orang lain kena siasat, kini engkau,’ kata Puad pada Muhyiddin

BANGI, 13 Jamadilawal 1444H, Khamis – Perikatan Nasional (PN) mesti terbuka terhadap siasatan berhubung dakwaan salah kelola kewangan pada zaman Tan Sri Muhyiddin Yassin menjadi Perdana Menteri.

Ahli Majlis Kerja Tertinggi UMNO, Datuk Dr Mohd Puad Zarkashi berkata, saranan itu bukan soal balas dendam atau salah guna kuasa.

“Ini penggiliran mencari kebenaran.

“Dulu, orang lain kena siasat, kini engkau kena siasat. Apadahal. Jangan sloganis,” katanya menerusi hantaran di Facebook beliau hari ini.

Dalam pada itu, Puad turut mendesak kerajaan menyegerakan Suruhanjaya Siasatan Diraja (RCI) terhadap bekas Peguam Negara, Tan Sri Tommy Thomas dan Tabung Haji.

“Kerajaan perlu didesak mendakwa Hakim Mahkamah Rayuan, Datuk Mohd Nazlan Mohd Ghazali; bekas Gabenor Bank Negara, Tan Sri Dr Zeti Akhtar Aziz; saman isu Batu Putih selain perbicaraan adil untuk bossku (Datuk Seri Najib Razak).

“PN tidak boleh bantah. Itu sesuai dengan tagline PN ‘Prihatin, Bersih dan Stabil’,” katanya.

Dalam perkembangan lain, beliau memaklumkan, Majlis Kerja Tertinggi (MKT) UMNO akan bermesyuarat malam ini.

Ia merupakan mesyuarat pertama selepas Datuk Seri Dr Ahmad Zahid Hamidi, Datuk Seri Mohamad Hassan, Datuk Seri Dr Zambry Abdul Kadir, Datuk Seri Azalina Othman Said, Datuk Seri Mohamed Khaled Nordin dan Datuk Seri Tengku Zafrul Tengku Abdul Aziz menyertai Kabinet Datuk Seri Anwar Ibrahim.

Katanya, walaupun UMNO berada dalam kerajaan, ia mesti kekal memainkan peranan semak dan imbang.

“Tiada kompromi,” katanya.


Sujud menghapuskan dosa

SUNGGUH luar biasa amalan sujud ini. Biarpun meletakkan kepala di lantai, Allah mengangkat kedudukan seseorang, malah menghapuskan dosanya apabila dia tunduk dan patuh kepada Allah. Ini kerana sujud pada hakikatnya mengagungkan Allah serta menundukkan jiwa muslim sepenuhnya kepadaNya.

2. Sabda Rasulullah ﷺ:
عَلَيْكَ بِكَثْرَةِ السُّجُودِ لله؛ فَإِنَّكَ لا تَسْجُدُ لله سَجْدَةً إِلَّا رَفَعَكَ الله بِهَا دَرَجَةً، وَحَطَّ عَنْكَ بِهَا خَطِيئَةً
“Perbanyakkan sujud, kerana sesungguhnya kamu tidak sujud melainkan Allah mengangkat darjat kamu dengannya serta menghapuskan dosa.” (HR Muslim)

3. Rasulullah ﷺ bukan sahaja sujud saat mendirikan solat, bahkan segala kegembiraan dalam hidupnya akan dikaitkan melalui hubungan dengan Allah. Saidina Abu Bakrah menceritakan:
أنه – صَلَى اللَّهُ عَلَيْهِ وَ سَلَّمْ كان إذا أتاه أمر يَسرُّه أو يُسَرُّ به، خر ساجداً، شكراً لله تبارك وتعالى
“Sesungguhnya Nabi ﷺ sekiranya sampai kepada Baginda sesuatu yang menyenangkan dan menggembirakan Baginda, maka Baginda lantas sujud, bersyukur kepada Allah.”

4. Begitu juga andai dilanda kesusahan, Baginda akan segara mengadu kepada Allah. Begitulah hidup Baginda sering diikat dengan ketundukan dan kepatuhan kepada Allah.

5. Sifat Ubudiyyah ini (mengabdikan diri kepada Allah), tidak sesekali merendahkan kedudukan manusia, malah mengangkat kedudukannya serta menghapuskan dosa hamba disisi Tuhannya.

Semoga Allah membimbing kita.

Dr Ahmad Sanusi Azmi

Artikel ini telah disiarkan terlebih dahulu di Facebook penulis.


Dera kanak-kanak: Polis dakwa suspek wanita bukan pesakit mental

MELAKA, 18 Jamadilakhir 1442H, Ahad – Suspek wanita berumur 32 tahun yang dipercayai mendera anak lelakinya berusia tujuh tahun sehingga mati dalam satu kejadian di Taman Krubong Jaya di sini, Jumaat lepas bukan pesakit mental walaupun pernah mendapatkan rawatan psikiatri pada 2019.

Ketua Jabatan Siasatan Jenayah (JSJ) Ibu Pejabat Polis Kontinjen (IPK) Melaka ACP Mohd Sukri Kaman berkata suspek hanya mendapatkan rawatan psikiatri biasa di Hospital Melaka dan bukan disahkan sebagai pesakit mental sebagaimana didakwa kebanyakan pihak.

“Polis tidak memperoleh laporan khusus mengatakan suspek mempunyai masalah mental dan wanita berkenaan juga tidak mempunyai kad orang gila.

“Suspek juga tidak pernah mendapatkan rawatan di mana-mana hospital bahagia,” katanya ketika dihubungi Bernama di sini, hari ini.

Sepasang suami isteri, masing-masing berusia 32 dan 38 tahun direman tujuh hari bermula semalam bagi membantu siasatan kes dera sehingga menyebabkan kematian kanak-kanak lelaki berusia tujuh tahun.

Kanak-kanak malang tersebut didakwa lemas di dalam tong air di rumahnya dalam kejadian kira-kira pukul 4 petang, pada Jumaat lepas namun siasatan awal polis mendapati terdapat kecederaan fizikal pada badan mangsa.

Kes berkenaan disiasat di bawah Seksyen 302 Kanun Keseksaan kerana membunuh dan setakat ini, bedah siasat masih dijalankan ke atas mayat kanak-kanak malang tersebut.


Op Selamat 20: 1,756 kemalangan direkod semalam

BANGI, 5 Syawal 1444H, Rabu – Polis Diraja Malaysia (PDRM) merekodkan sebanyak 1,756 kes kemalangan jalan raya pada hari keenam Op Selamat 20 di seluruh negara, semalam.

Menerusi statistik harian Jabatan Siasatan dan Penguatkuasaan Trafik (JSPT), jumlah itu membabitkan 2,011 kenderaan pelbagai jenis, dengan kereta merekodkan angka tertinggi kemalangan iaitu 1,388 atau 69 peratus.

Jumlah itu diikuti motorsikal (243), kendetaan pacuan empat roda (163), kenderaan pelbagai guna (MPV) dengan 137, lori (36), van (29), bas (13) serta teksi (2).

Sehubungan itu, JSPT menasihatkan pengguna jalan raya supaya sentiasa peka ketika pemanduan bagi mengelak risiko terbabit dalam kemalangan.

Op Selamat 20 dilaksanakan selama tujuh hari bermula 20 April lalu, yang bertemakan ‘Rumah Selamat, Selamat Sampai ke Destinasi’.


Jenazah ADUN Belantek selamat dikebumikan

ALOR SETAR, 26 Zulkaedah 1444H, Khamis – Jenazah Ahli Dewan Undangan Negeri (ADUN) Belantek, Datuk Mohd Isa Shafie selamat dikebumikan di Tanah Perkuburan Islam Kampung Jering, Chepir dekat sini, kira-kira 11.30 pagi tadi.

Jenazah Allahyarham Mohd Isa, 69, dibawa pulang dari Hospital Sultan Abdul Halim (HSAH), Sungai Petani kira-kira 2 pagi tadi dan dimandikan serta disolatkan di rumahnya di Kampung Jelutong, di sini sebelum dibawa ke surau Kampung Jering untuk solat jenazah.

Menteri Besar Kedah, Datuk Seri Muhammad Sanusi Md Nor bersama isteri Tok Puan Jusmalailani Jusof turut hadir menziarahi jenazah Allahyarham di rumahnya di Kampung Jelutong, Chepir dekat sini.

Dianggarkan kira-kira 1,000 orang menziarahi dan mendirikan solat jenazah yang diadakan di kedua-dua lokasi tersebut.

Mohd Isa dilaporkan meninggal dunia pada 11.23 malam tadi di HSAH, selepas dimasukkan ke wad hospital itu awal Mei lepas.

Anak bongsu Allahyarham, Ameeratul Akmar, 32, berkata bapanya demam pada 3 Mei lalu dan pada keesokan harinya terjatuh di bilik air dan dibawa ke Hospital Sik menaiki ambulans.

“Kami kemudiannya dimaklumkan yang keadaan abah kritikal perlu dipasang alat bantuan pernafasan lalu terus dibawa ke HSAH. Semalam genap 40 hari, doktor maklumkan keadaan abah 50-50…sepanjang ditidurkan, dua kali abah sedar tapi tak banyak berbual.

“Semalam kami balik pukul 7.30 malam, sampai di rumah pukul 9.30 malam dan dimaklumkan abah semakin kritikal, kami bergegas ke sana dan tiba dua minit selepas abah menghembuskan nafas terakhir,” katanya.

Sementara itu, anak sulung Allahyarham, Muniratul Akmar, 44, berkata bapanya sempat berpesan agar anak-anak menjaga ibu, Che Faridah Md Desa, 61.

“Doktor maklumkan, empat daripada enam organ utama iaitu jantung, hati, paru-paru dan buah pinggang sudah dijangkiti kuman dan hanya bergantung kepada antibiotik.

“Saat-saat terakhir abah, kami semua anak-anak sempat berada di sisi dan doktor bagi kebenaran untuk kami berada dekat dengannya, mengajar dia mengucap…abah juga berpesan sebelum ini untuk jaga mak,” katanya.

Arwah meninggalkan isteri, Che Faridah dan lima anak, Muniratul Akmar, Ameeratul Akmar, Mohd Saiful Munir, 43, Mohd Fakhrul Munir, 41, dan Mohd Shahidal Munir, 40, serta ibu yang sudah uzur, Esah Mehat, 92. -Bernama


Annuar Musa puji Najib lepas jawatan demi parti, beza dengan Zahid

Oleh Siti Hafidah Abd Ghaffar

BANGI, 26 Zulkaedah 1444H, Khamis – Pengerusi Muafakat Nasional (MN), Tan Sri Annuar Musa berpendapat Datuk Seri Najib Razak wajar diberi peluang mendapat pengampunan seperti Perdana Menteri, Datuk Seri Anwar Ibrahim.

Beliau menyuarakan pandangan tersebut kerana merasakan bekas Perdana Menteri itu telah menunaikan tanggungjawabnya melalui proses kehakiman dan sedang menjalani hukuman ketika ini.

Annuar berkata, satu perkara yang dijamin dalam Perlembagaan negara yang menjadi hak kepada bekas Ahli Parlimen Pekan itu adalah dia berhak mendapat pengampunan.

“Jangan dinafikan hak itu. Kalau tanya saya secara peribadi, saya harap Najib segera dipertimbangkan hak dia untuk mendapat pengampunan.

“Kalau Anwar boleh dapat pengampunan dalam masa pendek yang kenapa tidak Najib,” katanya kepada Ismaweb.net, hari ini.

Beliau berkata demikian ketika diminta mengulas mengenai gesaan bekas Menteri di Jabatan Perdana Menteri, Datuk Mohd Zaid Ibrahim supaya Anwar Ibrahim membebaskan Najib.

Dalam pada itu, Annuar yang juga bekas Setiausaha Agung Barisan Nasional (BN) berkata, beliau menghormati Najib di atas tindakannya meletakkan jawatan dalam parti apabila berdepan tuduhan salah guna kuasa dan pecah amanah.

Menurutnya, keadaan itu berbeza dengan Presiden UMNO, Datuk Seri Ahmad Zahid Hamidi yang enggan melepaskan jawatan tersebut meskipun berdepan 47 pertuduhan rasuah, pecah amanah dan pengubahan wang haram membabitkan dana Yayasan Akalbudi.

“Apabila berlaku apa yang berlaku (sekarang), Najib apabila dia dibicara di mahkamah dia letak jawatan dalam parti itu saya ‘salute’ dan ‘respect’ berbeza dengan Zahid sekarang.

“Dan akhirnya jelas tindakan Najib itu tepat. Parti jangan jejas kerana dia tapi akhirnya parti rosak kerana Zahid tak nak lepaskan jawatan,” katanya.


Mahu kelihatan ‘multi-racial’, PN terdesak terima Gerakan

1. PERIKATAN Nasional (PN) amat jelas terdesak untuk kelihatan ‘multi-racial’ apabila menerima permohonan Gerakan bagi menyertai gabungan politik itu.

2. Ketika MCA bersama Barisan Nasional (BN) dan DAP pula bersama Pakatan Harapan (PH), PN merasakan ia juga memerlukan parti berteraskan bangsa lain untuk menonjolkan imej multi-racial, walaupun mereka amat faham Gerakan amat lemah dan telah ditolak mentah-mentah oleh rakyat Cina apabila gagal memenangi sebarang kerusi Parlimen mahupun Dewan Undangan Negeri (DUN) dalam Pilihan Raya Umum ke-14 (PRU14) yang lepas.

3. Lebih malang, Gerakan sebenarnya memperjuangkan aspirasi rakyat Cina di Malaysia bersama MCA dan DAP dengan membelakangkan perlembagaan persekutuan serta semangat muhibbah perpaduan kaum di Malaysia.

4. Ini terbukti dengan pelbagai pendekatan dan pendirian mereka dalam isu sekolah vernakular, tulisan jawi dan banyak isu-isu sensitif lain. Gerakan juga pernah mengeluarkan kenyataan bahawa bangsa Melayu juga merupakan bangsa pendatang.

5. Terkini, sebaik sahaja diterima masuk PN, Gerakan Kelantan mengeluarkan kenyataan untuk bertanding di semua kawasan PAS di Kelantan. Bukankan PAS merupakan parti komponen dalam PN? Sikap kurang ajar dan biadap apakah yang cuba ditunjukkan oleh parti cauvinis yang sudah tidak relevan ini?

6. Perdana Menteri harus mengambil pendirian tegas membuang Gerakan dari PN! Tindakan bekerjasama dengan Gerakan hanya seperti mendukung biawak hidup! Mereka adalah gunting dalam lipatan dan ibarat api dalam sekam!

Ir. Ts. Lukman Al Hakim
Ahli Jawatankuasa Pusat ISMA


KM Melaka beri amanat terakhir, mohon maaf sepanjang pikul amanah

BANGI, 9 Ramadan 1444H, Jumaat – Ketua Menteri Melaka, Datuk Seri Sulaiman Md Ali memberikan amanat terakhir sebagai pemimpin utama negeri itu sambil memohon rakyat terus memberikan sokongan dan kerjasama yang utuh kepada barisan kepimpinan baharu.

Menerusi catatan di Facebook, Sulaiman menzahirkan penghargaan dan terima kasih kepada seluruh rakyat yang memberi sokongan, pandangan, cadangan mahupun kritikan sepanjang beliau melaksanakan amanah tersebut.

“Hari ini, sempena sayyidul ayyam, adalah hari terakhir saya memegang amanah mengetuai dan memimpin pentadbiran Kerajaan Negeri Melaka sebagai Ketua Menteri Melaka ke-12 bermula dari 9 Mac 2020 yang lepas.

“Saya menyeru dan merayu kepada rakyat Melaka sekalian, agar dapat terus memberikan sokongan, dukungan dan kerjasama yang terbaik kepada barisan kepimpinan baharu sama seperti yang telah diberikan kepada saya sebelum ini demi negeri Melaka yang tercinta,” katanya.

Beliau yang juga merupakan Ahli Dewan Undangan (ADUN) Lendu turut memohon maaf kepada rakyat sepanjang mengetuai kepimpinan di Melaka.

“Sempena bulan puasa, Ramadan Al Mubarak ini, saya dan keluarga juga menyusun sepuluh jari memohon kemaafan dan keampunan daripada rakyat Melaka dikasihi atas kelemahan, kesilapan, kesalahan dan kekhilafan sepanjang saya memegang amanah tersebut,” katanya.

Rabu lalu, Sulaiman menyerahkan surat peletakan jawatannya kepada Presiden UMNO, Datuk Seri Ahmad Zahid Hamidi,.

Bagaimanapun, beliau menjelaskan peletakannya tidak disebabkan tekanan daripada mana-mana sebaliknya keputusan berkenaan kerana desakan hati sendiri.

Zahid pula menyatakan peletakan jawatan berkenaan disebabkan pemimpin berusia 57 tahun itu berdepan masalah kesihatan.

Sementara itu, Pejabat Setiausaha Kerajaan (SUK) Melaka mengesahkan Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia Yang Amat Berhormat Ketua Menteri Melaka akan diadakan hari ini.


Kabinet baharu: UMNO bimbang Ismail ikut telunjuk Bersatu

KUALA LUMPUR, 14 Muharram 1443H, Isnin – Terdapat desas-desus mengatakan ahli Majlis Kerja Tertinggi (MKT) UMNO ‘resah’ dengan gerak geri Perdana Menteri, Datuk Seri Ismail Sabri Yaakob.

Ini kerana, Ismail Sabri yang juga Naib Presiden UMNO dilaporkan meminta mesyuarat MKT malam ini ditangguhkan sekali lagi kepada Khamis depan, iaitu sehari selepas beliau dijangka mengumumkan Jemaah Menteri pentadbirannya.

Ini bukan kali pertama Ismail Sabri membuat penangguhan, kerana mesyuarat yang dijadualkan Sabtu lalu juga pernah ditangguhkan.

Tindakan Ahli Parlimen Bera itu dibimbangi akan menyebabkan beliau mengikut telunjuk Parti Pribumi Bersatu Malaysia (Bersatu) dalam menamakan barisan Kabinetnya, kata sumber dalaman UMNO.

FMT melaporkan, antara kebimbangan besar UMNO adalah individu yang disebut-sebut sebagai calon yang dipersetujui oleh Bersatu, untuk diangkat menjadi Timbalan Perdana Menteri ialah Ahli Parlimen Gombak, Datuk Seri Mohamed Azmin Ali.

“Kalangan MKT ‘amat bimbang’ Ismail akan mengikut kehendak Bersatu dengan menamakan Azmin Ali sebagai Timbalan Perdana Menteri,” katanya.

Sumber itu berkata, kalangan MKT mahu jawatan nombor dua itu dikosongkan seperti pentadbiran Tan Sri Muhyiddin Yassin dahulu – sebelum Ismail Sabri dilantik menjadi TPM -.

“Jika Ismail bertindak mengikut kehendak Bersatu dan melantik Azmin sebagai timbalannya, MKT bimbang Ismail menjadi Perdana Menteri boneka ‘seperti lembu dicucuk hidung’ parti pimpinan Muhyiddin itu,” katanya sambil menyatakan bahawa lantikan itu hanya akan membawa imej buruk kepada kerajaan baharu di bawah Ismail Sabri.

Ia sekali gus akan membuat UMNO sekali lagi terpalit dengan imej ‘Kerajaan Gagal’ di bawah Muhyiddin.

Bukan itu sahaja, kalangan MKT dan ketua Bahagian UMNO juga dilaporkan tidak mahu Ismail Sabti melantik beberapa pemimpin parti yang disifatkan ‘kontroversi’ dengan pendirian tertentu yang diambil mereka sebelum ini dalam hubungan antara UMNO dan Bersatu.

Antara yang dinamakan ialah Tan Sri Annuar Musa, Datuk Seri Dr Shahidan Kassim, Datuk Seri Mohamed Nazri Abdul Aziz, Datuk Seri Mahdzir Khalid, Datuk Seri Hishammuddin Hussein, Datuk Seri Tajuddin Abdul Rahman dan Datuk Seri Ismail Mohamed Said.


Saya hantar bagasi berisi RM 3 juta kepada Zahid, kata saksi

SHAH ALAM, 16 Zulkaedah 1443H, Khamis – Bekas Pengurus Pentadbiran Ultra Kirana Sdn Bhd (UKSB) David Tan hari ini memberitahu Mahkamah Tinggi di sini bahawa beliau telah menghantar bagasi berisi RM3 juta kepada Datuk Seri Ahmad Zahid Hamidi di kediaman rasmi bekas Timbalan Perdana Menteri itu di Seri Satria, Putrajaya.

Tan, 47, bagaimanapun tidak ingat bila penghantaran itu dilakukan tetapi ia adalah kali kedua beliau ke kediaman rasmi Ahmad Zahid bersama bekas Pengarah UKSB Harry Lee Vui Khun.

Beliau berkata demikian semasa pemeriksaan utama oleh Timbalan Pendakwa Raya Datuk Raja Rozela Raja Toran pada perbicaraan kes rasuah Ahli Parlimen Bagan Datuk itu.

Katanya, beliau telah memasukkan wang itu ke dalam bagasi beroda dan meninggalkannya di ruang tamu.

Ditanya mengenai penghantaran pertamanya, saksi itu berkata: “Saya ke rumah Ahmad Zahid dengan Wan Quoris (bekas Pengarah UKSB Wan Quoris Shah Wan Abdul Ghani).

“Kami ke ruang tamu (rumah Ahmad Zahid), kemudian Wan Quoris mula bercakap mengenai operasi perniagaan dan juga isu politik. Selepas itu, Wan Quoris meminta diri dan keluar dari bilik tersebut.

“Kemudian saya mengambil sampul (yang berisi wang itu) dan memaklumkan Datuk Seri bahawa ini sampulnya serta meninggalkan ia di atas meja, salam Datuk Seri dan meninggalkan bilik itu,” katanya.

Semasa membacakan pernyataan saksinya, Tan berkata beliau adalah individu yang bertanggungjawab menyediakan wang tunai untuk dihantar kepada Ahmad Zahid setiap bulan.

“Saya diminta berbuat demikian oleh Harry (Lee). Saya juga beberapa kali terlibat menghantar wang tunai kepada Datuk Seri (Ahmad Zahid). Saya telah membuat catatan untuk menunjukkan penghantaran wang tunai secara bulanan kepada Datuk Seri bermula dari Oktober 2014 hingga Ogos 2018,” katanya.

Beliau juga berkata, wang yang digunakan UKSB sebagai bayaran bulanan dan sekali beri tidak diambil daripada akaun syarikat itu sebaliknya ia adalah daripada rakan kongsi perniagaan di Hong Kong.

“UKSB tidak mempunyai dana yang mencukupi untuk menampung pembayaran itu, justeru itu saya terpaksa meminta rakan kongsi kami untuk membantu.

“Dana dari Hong Kong itu akan disalur ke Malaysia melalui pengurup wang di Kuala Lumpur sebelum diserahkan kepada saya secara tunai. Selepas menerima wang tunai itu, saya akan menyimpannya di dalam peti keselamatan terlebih dahulu dan apabila tiba masa untuk membuat penghantaran, saya akan mengeluarkan jumlah yang diperlukan dan memasukkannya ke dalam sampul yang bertutup,” katanya.

Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri, bagi melanjutkan kontrak syarikat itu sebagai pengendali perkhidmatan pusat sehenti (OSC) di China dan Sistem VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, beliau didakwa telah mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Beliau didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa bersambung esok. – Bernama